Document ID: 32009R0289

REGOLAMENT TAL-KUMMISSJONI (KE) Nru 289/2009
tas-7 ta’ April 2009
li jimponi dazju provviżorju anti-dumping fuq importazzjonijiet ta’ ċerti pajpijiet u tubi mingħajr saldatura tal-ħadid jew tal-azzar li joriġinaw fir-Repubblika tal-Poplu taċ-Ċina
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni minn importazzjonijiet oġġett ta’ dumping minn pajjiżi li mhumiex membri tal-Komunitajiet Ewropej (1), (“ir-Regolament bażiku”) u b’mod partikolari l-Artikolu 7 tiegħu,
Wara li kkonsultat il-Kumitat Konsultattiv,
Billi:
A. PROĊEDURA
1. Bidu
(1)
Fid-9 ta’ Lulju 2008, il-Kummissjoni ħabbret, b’avviż ippubblikat f’ Il-Ġurnal Uffiċjali tal-Unjoni Ewropea (2), il-bidu ta’ proċediment fir-rigward ta’ importazzjonijiet ġewwa l-Komunità ta’ ċerti pajpijiet u tubi mingħajr saldatura (seamless pipes and tubes SPT) tal-ħadid jew tal-azzar li joriġinaw fir-Repubblika tal-Poplu taċ-Ċina (“il-pajjiż ikkonċernat” jew “ir-RPĊ”).
(2)
Il-proċediment ingħata bidu bħala riżultat ta’ lment imressaq fit-28 ta’ Mejju 2008 mill-Kumitat tad-Difiża tal-Industrija tat-Tubi tal-Azzar mingħajr Saldatura tal-Unjoni Ewropea (“il-kwerelant”) f’isem il-produtturi li jirrappreżentaw proporzjon ewlieni, f’dan il-każ aktar minn 50 % tat-total tal-produzzjoni tal-Komunità ta’ ċerti pajpijiet u tubi tal-ħadid jew tal-azzar. L-ilment kellu xhieda ta’ dumping tal-prodott imsemmi u ta’ theddida prevedibbli u immedjata ta’ ħsara materjali li tirriżulta minn dan, li tqieset bħala suffiċjenti biex tiġġustifika l-bidu ta’ proċediment.
2. Partijiet ikkonċernati mill-proċediment
(3)
Il-Kummissjoni uffiċjalment avżat il-kwerelant, produtturi oħra magħrufa fil-Komunità, il-produtturi esportaturi, l-importaturi, il-fornituri u l-utenti li huwa magħruf li huma kkonċernati, kif ukoll l-għaqdiet tagħhom, u r-rappreżentanti tal-pajjiż esportatur, dwar il-bidu tal-proċediment. Il-partijiet interessati ngħataw l-opportunità li juru l-fehmiet tagħhom bil-miktub u li jitolbu seduta fi żmien il-limitu ta’ żmien stabbilit fl-avviż ta’ bidu.
(4)
Il-partijiet interessati kollha, li talbu dan u li wrew li kien hemm raġunijiet partikolari li għalihom għandhom jinstemgħu, ingħataw seduta.
(5)
Sabiex il-produtturi esportaturi fir-RPĊ jkunu jistgħu jibagħtu talba għal trattament ta’ ekonomija tas-suq (TES) jew trattament individwali (TI), jekk dan jixtiequh, il-Kummissjoni bagħtet formuli ta’ talba lill-produtturi esportaturi magħrufa bħala kkonċernati u lill-kumpaniji kollha l-oħra li ppreżentaw lilhom infushom fi żmien l-iskadenzi stabbiliti fl-avviż ta’ bidu. Għaxar (gruppi ta’) kumpaniji talbu TES skont l-Artikolu 2(7) tar-Regolament bażiku jew TI f’każ li l-investigazzjoni tistabbilixxi li ma ssodisfawx il-kundizzjonijiet għal TES.
(6)
Minħabba l-għadd għoli ta’ produtturi esportaturi, importaturi u produtturi tal-Komunità, kien hemm ħsieb ta’ teħid ta’ kampjuni fl-avviż ta’ bidu biex jiġu ddeterminati d-dumping u l-ħsara, skont l-Artikolu 17 tar-Regolament bażiku. Sabiex il-Kummissjoni tkun tista’ tiddeċiedi jekk ikunx hemm il-ħtieġa ta’ teħid ta’ kampjuni u, jekk hu hekk, jingħażel kampjun, l-produtturi esportaturi kollha, l-importaturi u l-produtturi tal-Komunità ntalbu jippreżentaw lilhom infushom lill-Kummissjoni u jipprovdu, kif speċifikat fl-avviż ta’ bidu, tagħrif bażiku dwar l-attivitajiet tagħhom marbuta mal-prodott ikkonċernat matul il-perjodu ta’ investigazzjoni (1 ta’ Lulju 2007 - 30 ta’ Ġunju 2008).
(7)
Wara eżami tat-tagħrif li ntbagħat, u minħabba l-għadd għoli ta’ produtturi esportaturi u produtturi tal-Komunità li wera l-ħeġġa li jikkooperaw, inqatgħet li t-teħid ta’ kampjuni kien meħtieġ fir-rigward ta’ dawn il-produtturi. Minħabba l-għadd limitat ta’ importaturi li wera l-ħeġġa li jikkooperaw inqatgħet li t-teħid ta’ kampjuni ma kienx meħtieġ fir-rigward ta’ importaturi mhux relatati.
(8)
Il-Kummissjoni bagħtet kwestjonarji lill-produtturi esportaturi fil-kampjun, produtturi tal-Komunità fil-kampjun, lill-importaturi, u lill-utenti kollha magħrufa u għaqdiet utenti. Waslu tweġibiet sħaħ għall-kwestjonarju mill-produtturi esportaturi fil-kampjun fir-RPĊ, mill-produtturi kollha tal-Komunità fil-kampjun għajr għal kumpanija waħda li pprovdiet biss tagħrif mhux komplut, sitt importaturi u ħames utenti.
(9)
Il-Kummissjoni fittxet u vverifikat it-tagħrif kollu meqjus meħtieġ għal determinazzjoni provviżorja tad-dumping, il-ħsara li toħroġ minnu jew it-theddida ta’ ħsara u l-interess tal-Komunità. Saru żjarat ta’ verifika fil-bini tal-kumpaniji li ġejjin:
Produtturi esportaturi fir-RPĊ
-
Yan Link Steel Group (Hubei Xinyegang Steel Co., Ltd u Daye Special Steel Co., Ltd)
-
Hengyang Valin Group (Hengyang Valin Steel Tube Co., Ltd u Hengyang Valin MPM Co., Ltd.), u
-
Shandong Luxing Steel Pipe Co. Ltd.
Produtturi tal-Komunità
-
Vallourec & Mannesmann France, Boulogne-Billancourt, Franza
-
Vallourec & Mannesmann Germany GmbH, Düsseldorf, il-Ġermanja
-
Tenaris-Dalmine S.p.A., Dalmine, l-Italja
-
ArcelorMittal Tubular Products Ostrava, Ostrava, ir-Repubblika Ċeka
-
ArcelorMittal Tubular Products Roman SA, Roman, ir-Rumanija
-
Tubos Reunidos SA, Amurrio Spanja
-
Productos Tubulares SA, Valle de Trapaga, Spanja
Kummerċjanti relatati
-
Almacenes Metalurgicos, SA, Barcelona, Spanja
Importaturi mhux relatati
-
Jan van Meever BV, Meerkerk, l-Olanda
-
Comercial de Tubos SA, Alcalá de Henares, Spanja
Utent tal-Komunità
-
Erne Fittings GmbH, Schlins, l-Awstrija.
(10)
Fid-dawl tal-ħtieġa li jiġi stabbilit valur normali għall-produtturi esportaturi fir-RPĊ li jistgħu ma jingħatawx TES, seħħet verifika biex jiġi stabbilit il-valur normali fuq il-bażi ta’ dejta minn pajjiż analogu fil-bini tal-kumpanija li ġejja:
-
Vallourec & Mannesmann Tubes, Houston, Texas, Stati Uniti tal-Amerika.
3. Teħid ta’ kampjuni
(11)
Fir-rigward tal-produtturi esportaturi, il-Kummissjoni għażlet kampjun, skont l-Artikolu 17 tar-Regolament bażiku, ibbażat fuq l-akbar volum rappreżentattiv ta’ esportazzjonijiet li b’mod raġonevoli jista’ jiġi investigat fi żmien l-iskadenza disponibbli. Il-kampjun magħżul jikkonsisti f’erba’ (gruppi ta’) kumpaniji, li jirrappreżentaw 70 % tal-volum ta’ esportazzjoni tal-partijiet li kkooperaw mir-RPĊ lejn il-Komunità. Skont l-Artikolu 17(2) tar-Regolament bażiku, il-partijiet ikkonċernati ġew ikkonsultati u ma ressqu ebda oġġezzjoni.
(12)
Fir-rigward tal-produtturi tal-Komunità, il-Kummissjoni għażlet kampjun, skont l-Artikolu 17 tar-Regolament bażiku, ibbażat fuq l-akbar volum rappreżentattiv ta’ produzzjoni tal-prodott simili fil-Komunità li b’mod raġonevoli jista’ jiġi investigat fi żmien l-iskadenza disponibbli. Il-kampjun magħżul huwa magħmul minn ħames gruppi ta’ kumpaniji (total ta’ disa’ kumpaniji) li jirrappreżentaw 62 % tal-produzzjoni totali fil-Komunità. Skont l-Artikolu 17(2) tar-Regolament bażiku, il-produtturi li kkooperaw ġew ikkonsultati u ma ressqu l-ebda oġġezzjoni dwar il-kampjun magħżul. Billi l-għadd ta’ importaturi tal-Komunità li kkooperaw kien limitat, inqatgħet li fil-każ tagħhom l-użu ta’ metodi tekniċi ta’ teħid ta’ kampjuni ma kienx meħtieġ.
4. Perjodu ta’ investigazzjoni
(13)
L-investigazzjoni tad-dumping u l-ħsara kopriet il-perjodu mill-1 ta’ Lulju 2007 sat-30 ta’ Ġunju 2008 (“PI”). L-eżami tat-tendenzi rilevanti gћall-valutazzjoni tal-ћsara kopra l-perjodu mill-2005 sa tmiem il-perjodu ta’ investigazzjoni (il-perjodu meqjus).
B. PRODOTT IKKONĊERNAT U PRODOTT SIMILI
1. Prodott ikkonċernat
(14)
Il-prodott ikkonċernat huwa ċerti pajpijiet u tubi mingħajr saldatura (“SPT”) tal-ħadid jew tal-azzar, bi profil ċirkolari, b’dijametru estern li ma jaqbiżx 406.4 mm b’Valur Ekwivalenti għall-Karbonju (VEK) li ma jaqbiżx 0,86 skont il-formula u l-analiżi kimika tal-Istitut Internazzjonali tal-Issaldjar (International Institute of Welding - IIW) (3), li joriġinaw fir-Repubbika tal-Poplu taċ-Ċina (il-prodott ikkonċernat). L-avviż ta’ bidu (ara l-premessa 1 hawn fuq) wera li normalment il-prodott ikkonċernat huwa dikjarat f il-kodiċijiet NM ex 7304 11 00, ex 7304 19 10, ex 7304 19 30, ex 7304 22 00, ex 7304 23 00, ex 7304 24 00, ex 7304 29 10, ex 7304 29 30, ex 7304 31 80, ex 7304 39 58, ex 7304 39 92, ex 7304 39 93, ex 7304 51 89, ex 7304 59 92 u ex 7304 59 93 u li dawn il-kodiċijiet NM ingħataw biss bħala tagħrif. Iżda, l-investigazzjoni stabbilit li tlieta minn dawn il-kodiċijiet NM ma jirreferux għall-prodott ikkonċernat, jiġifieri ex 7304 11 00, ex 7304 22 00 u ex 7304 24 00, u li ħames kodiċijiet NM oħra kienu neqsin, jiġifieri ex 7304 31 20, ex 7304 39 10, ex 7304 39 52, ex 7304 51 81 u ex 7304 59 10.
(15)
Il-prodott ikkonċernat jintuża f’medda wiesgħa ta’ applikazzjonijiet, bħal f’użi mekkaniċi (inkluż fil-karozzi u l-inġenjerija), fil-bini għall-puntali, għall-ġenerazzjoni tal-enerġija bħala tubi tal-bojlers, bħala prodotti tubulari għall-pajjiżi li jipproduċu ż-żejt (oil country tubular goods - OCTG) li jintużaw fit-tħaffir, kasing u tubaturi fl-industrija taż-żejt, u bħala pajpijiet tal-linja għat-trasport ta’ likwidi jew gassijiet.
(16)
Fil-mument tal-konsenja tagħhom lill-utenti, l-SPT jieħdu forom ferm differenti. Jistgħu jkunu pereżempju ggalvanizzati, bil-kamin, ikkonsenjati bħala tubi ħodor (jiġifieri mingħajr l-ebda trattament bis-sħana), bi truf speċjali, u maqtugħin skont il-qies jew le. Hemm ħafna parametri differenti li jiddefinixxu l-karatteristiċi ta’ tubu, u minn dan wieħed jifhem għaliex il-biċċa l-kbira tal-SPT jsiru fuq ordni tal-klijient. L-SPT normalment jitwaħħlu permezz ta’ saldatura. Madankollu, f’każijiet partikolari jistgħu jitwaħħlu permezz tal-kamin li għandhom jew jintużaw waħedhom, għalkemm xorta jibqgħu jistgħu jiġu ssaldjati.
(17)
L-investigazzjoni wriet li, minkejja d-differenzi fl-applikazzjonijiet aħħarija ta’ bosta tipi ta’ pajpijiet u tubu mingħajr saldatura, it-tipi differenti tal-prodott ikkonċernat ilkoll għandhom l-istess karatteristiċi fiżiċi, kimiċi u tekniċi. Għalhekk jitqiesu li jikkostitwixxu prodott wieħed u uniku.
(18)
Għaqda ta’ produtturi Ċiniżi stqarret li l-pajpijiet u t-tubi OCTG għandhom jitħallew barra mid-definizzjoni ta’ prodott ikkonċernat għaliex għandhom użi differenti, speċifikazzjonijiet differenti, u karatteristiċi differenti u mhumiex interskambjabbli ma’ pajpijiet u tubi oħra, u l-volumi ta’ esportazzjoni mir-RPĊ lejn l-UE huma limitati. Iżda, l-investigazzjoni wriet li l-pajpijiet u tubi OCTG għandhom, fost l-oħrajn, karatteristiċi kimiċi komparabbli ma’ tipi oħra ta’ SPT billi kollha jaqgħu fi ħdan il-limitu minimu ta’ 0,86 VEK. Barra minn hekk, għandhom karatteristiċi bażiċi oħra bħal tat-tipi SPT li jifdal, bħad-dijametru ta’ barra u l-ħxuna tal-ħajt. Sa fejn għandhom x’jaqsmu l-utenti aħħarija tal-pajpijiet u tubi tal-OCTG, instab li ċerti pajpijiet u tubi tal-OCTG huma interskambjabbli ma’ tubi oħra tal-azzar mingħajr liga. Billi l-pajpijiet u t-tubi OCTG għandhom l-istess karatteristiċi essenzjali bħal pajpijiet u tubi oħra mingħajr saldatura u huma interskambjabbli sa ċertu punt, ġie konkluż b’mod provviżorju li ma hemmx raġuni biex teskludi dan it-tip mid-definizzjoni tal-prodott.
2. Prodott simili
(19)
Il-prodott ikkonċernat u l-pajpijiet mingħajr saldatura prodotti u mibjugħa fis-suq domestiku tar-RPĊ, u fis-suq domestiku tal-Istati Uniti tal-Amerika, li serva b’mod provviżorju bħala pajjiż analogu, kif ukoll il-pajpijiet u tubi mingħajr saldatura prodotti u mibjugħa fil-Komunità mill-industrija tal-Komunità nstabu li kellhom l-istess karatteristiċi bażiċi u użi fiżiċi, kimiċi u tekniċi. Għalhekk dawn il-prodotti jitqiesu provviżorjament bħala li jixxibħu skont it-tifsira tal-Artikolu 1(4) tar-Regolament bażiku.
C. DUMPING
1. Trattament ta’ ekonomija tas-suq (TES)
(20)
Skont l-Artikolu 2(7)(b) tar-Regolament bażiku, fl-investigazzjonijiet ta’ anti-dumping li jikkonċernaw importazzjonijiet li joriġinaw fir-RPĊ, il-valur normali għandu jiġi ddeterminat skont il-paragrafi 1 sa 6 tal-Artikolu msemmi għal dawk il-produtturi li nstabu li ssodisfaw il-kriterji stabbiliti fl-Artikolu 2(7)(c) tar-Regolament bażiku.
(21)
Fi ftit kliem, u xejn għajr biex issir referenza ta’ malajr, dawn il-kriterji jidhru taħt forma mqassra hawn taħt:
1.
deċiżjonijiet kummerċjali u spejjeż isiru b’reazzjoni għall-kundizzjonijiet tas-suq u mingħajr indħil sinifikanti mill-Istat;
2.
id-dokumenti ta’ kontabilità huma vverifikati b’mod indipendenti, b’konformità mal-istandards ta’ kontabilità internazzjonali u applikati għall-finijiet kollha;
3.
ma hemmx tagħwiġ sinifikanti li ġej mis-sistema ta’ qabel ta’ ekonomija mhux tas-suq;
4.
iċ-ċertezza legali u l-istabilità hija pprovduta bil-liġijiet ta’ falliment u proprjetà;
5.
l-iskambji tal-valuta jitwettqu bir-rata tas-suq.
(22)
Fl-investigazzjoni attwali, tlieta mill-produtturi esportaturi fil-kampjun talbu TES skont l-Artikolu 2(7)(b) tar-Regolament bażiku u wieġbu għall-formula ta’ talba tat-TES qabel ma skada ż-żmien preskritt:
-
Yan Link Steel Group (Hubei Xinyegang Steel Co., Ltd u Daye Special Steel Co., Ltd)
-
Hengyang Valin Group (Hengyang Valin Steel Tube Co., Ltd u Hengyang Valin MPM Co., Ltd), u
-
Shandong Luxing Steel Pipe Co. Ltd
(23)
Għall-produtturi esportaturi li kkooperaw imsemmija hawn fuq, il-Kummissjoni fittxet it-tagħrif kollu meqjus meħtieġ u vverifikat it-tagħrif mibgħut fit-talba tat-TES fil-bini tal-kumpaniji kkonċernati kif tqies li kien meħtieġ.
(24)
L-investigazzjoni żvelat li t-TES ma setax jingħata lil ħadd mit-tliet gruppi ta’ kumpaniji Ċiniżi billi ħadd minnhom ma ssodisfa l-kriterji kollha stabbiliti fl-Artikolu 2(7)(c) tar-Regolament bażiku, għar-raġunijiet li ġejjin.
(25)
It-tliet (gruppi ta’) kumpaniji kollha kemm huma naqsu milli juru li jissodisfaw il-kriterju 3 u jidher li kien hemm tagħwiġ ġej mis-sistema ta’ qabel ta’ ekonomija mhux tas-suq - jiġifieri t-tliet (gruppi ta’) kumpaniji kollha kemm huma bbenefikaw minn trattament fiskali preferenzjali u żewġ (gruppi ta’) kumpaniji kisbu assi taħt il-valur tas-suq. Wara li ġew żvelati r-riżultati tat-TES, żewġ (gruppi ta’) kumpaniji stqarru li l-fatt li gawdew benefiċċji fiskali speċjali ma setax kien f’kontradizzjoni għal dak li huwa l-kriterju 3 billi t-tnaqqis fit-taxxa jiġi applikat ukoll f’pajjiżi b’ekonomija tas-suq. Ta’ min jinnota li l-kumpaniji msemmija kienu soġġetti għal bosta trattamenti preferenzjali ta’ politika fiskali billi gawdew eżenzjoni mit-taxxa fuq id-dħul lokali, u rċevew ukoll l-hekk imsejħa eżenzjoni fiskali ta’ “sentejn franki, tliet snin bin-nofs” li jgawdu minnha kumpaniji b’investiment barrani u intrapriżi konġunti Sino-barranin. Fil-qosor, dawn ir-reġimi fiskali preferenzjali taw benefiċċju sinifikanti lill-kumpaniji li bl-istess mod ħallew impatt importanti fuq l-ispejjeż u l-prezzijiet matul il-PI. It-tielet (grupp ta’) kumpanija(-iji) stqarret li l-benefiċċju fiskali li huma gawdew mhux applikabbli aktar mill-1 ta’ Jannar 2008 u li kienet skema ta’ darba ta’ tnaqqis ta’ taxxa li ma setgħetx ikollha impatt fuq l-ispejjeż tal-kumpanija fis-snin ta’ wara u li barra minn hekk l-eżenzjoni mit-taxxa kienet żgħira ħafna. Ta’ min jinnota li dan il-grupp ta’ kumpaniji bbenefika mit-tnaqqis fit-taxxa għal makkinarju mixtri domestikament fl-2006 kif ukoll fl-2007 (jiġifieri matul il-PI). Il-benefiċċju li tgawda ma jistax jitqies insinifikanti u bħala konsegwenza l-konklużjoni kienet li dan kellu impatt importanti b’mod ċar fuq l-ispejjeż u l-prezzijiet matul il-PI.
(26)
Barra minn hekk, żewġ (gruppi ta’) kumpaniji ma ssodisfawx il-kriterju 2 dwar il-verifika billi waħda minnhom instab li taqtal-ammonti pagabbli ma’ dawk riċevibbli u l-oħra ma kellhiex dikjarazzjonijiet finanzjarji kompluti u l-prinċipju tad-dovuti ma ġiex applikat b’mod konsistenti. Wara l-iżvelar tar-riżultati tat-TES kumpanija minnhom stqarret li minħabba ċ-ċokon tagħha, il-fatt li l-ishma tagħha mhumiex elenkati f’xi Borża u li tinsab f’żona rurali, l-Istandards ta’ Kontabilità Internazzjonali (International Accounting Standards/IAS) mhumiex obbligatorji għaliha. Din it-talba iżda ma tistax tintlaqa’ billi l-ksur li nstab ma kienx gravi ħafna, jiġifieri l-kontabilità vverifikata ma kinitx kompluta f’oqsma importanti u l-prinċipju tad-dovuti ma kienx irrispettat. Dawn il-prinċipji ta’ kontabilità kemxejn bażiċi jridu jiġu rrispettati jkunu xi jkunu l-istat legali tal-kumpanija, id-daqs tagħha u l-post fejn tinsab. Il-grupp l-ieħor ta’ kumpaniji stqarr li l-awditur ta assigurazzjoni li l-karta tal-bilanċ fid-dikjarazzjoni finanzjarja vverifikata hija konformi mal-IAS u kklassifika mill-ġdid il-kontijiet diġà maqtugħa kontra xulxin bħala ammonti pagabbli u ammonti riċevibbli. Ta’ min jinnota li din l-istqarrija ma saritx qabel l-iżvelar tar-riżultati u aktar u aktar mhux matul iż-żjara ta’ verifika u għaldaqstant ma tistax tiġi vverifikata. Barra minn hekk, ta’ min jinnota wkoll li l-imsemmi grupp ta’ kumpaniji ma jiċħadx il-prassi tat-tpaċija li minnha nnifisha mhiex konformi mal-IAS. Għaldaqstant, l-argument ma ntlaqax.
(27)
Barra minn hekk, żewġ gruppi ta’ kumpaniji ma wrewx li d-deċiżjonijiet dwar l-ispejjeż u l-inputs tagħhom huma bħala tweġiba għas-sinjali tas-suq u mingħajr ebda ndħil sinifikanti mill-Istat, u għalhekk ma wrewx li l-kriterju 1 huwa sodisfatt. Wara l-iżvelar tar-riżultati, kumpanija minnhom ġabet l-argument li r-raġunijiet li nġabu biex jiġi miċħud is-sodisfazzjon ta’ dan il-kriterju mhumiex ibbażati fuq evidenza oġġettiva billi l-kumpanija ma għandha xejn x’jorbotha fid-deċiżjoni tagħha dwar bejgħ u prezzijiet minkejja dak li hemm stipulat fid-dikjarazzjonijiet finanzjarji vverifikati tagħha dwar politika ta’ prezzijiet bejn partijiet assoċjati. Il-kumpanija ġabet l-argument li din ma kinitx restrizzjoni, iżda ħtieġa li toħroġ mill-iżvelar fil-konfront tal-awditur huwa hu jirrevedi t-tranżazzjonijiet fost “il-partijiet assoċjati”. Iżda, din l-istqarrija mhiex spjegazzjoni biżżejjed ta’ stipulazzjoni espliċita fid-dikjarazzjonijiet finanzjarji vverifikati li “fejn il-prezz huwa ddeterminat mid-dipartiment tal-istat għall-prodotti, għandu jgħodd il-prezz tad-dipartiment tal-istat għall-prodotti”. Għaldaqstant l-argument ma ntlaqax. Il-kumpanija l-oħra stqarret li minkejja li l-maġġoranza tal-ishma tagħhom huma tal-istat, hija taħt il-kontroll ewlieni ta’ intrapriża privata u ma għandhiex irbit ta’ ndħil mill-Istat. Il-kumpanija, madankollu, ma ressqitx xi argumenti ġodda li jistgħu jbiddlu l-konklużjoni li, wara li titqies il-kompożizzjoni attwali tal-bord tad-diretturi bil-maġġoranza tad-diretturi jirrappreżentaw intrapriżi li huma tal-istat, l-indħil mill-Istat ma jistax jitħalla barra għal kollox, u li l-kumpanija ma wrietx li d-deċiżjonijiet isiru mingħajr indħil sinifikanti mill-Istat, u għaldaqstant ma laħqitx dan il-kriterju. Ta’ min jinnota wkoll li l-iżvelar tar-riżultati tat-TES għal dan il-grupp ta’ kumpaniji inkluda eżempju ta’ deċiżjoni li saret mhux bi tweġiba għas-sinjali tas-suq u possibilment taħt influwenza mhux mixtieqa mill-Istat (id-dritt tal-kiri mingħajr ħlas għall-użu tal-art) u l-kumpanija ma kkummentatx.
2. Trattament individwali (TI)
(28)
Skont l-Artikolu 2(7)(a) tar-Regolament bażiku, dazju li japplika għall-pajjiż kollu, jekk jeżisti, jiġi stabbilit għall-pajjiżi li jaqgħu taħt dan l-Artikolu, ħlief f’dawk il-każijiet fejn il-kumpaniji jistgħu juru li jilħqu l-kriterji kollha stipulati fl-Artikolu 9(5) tar-Regolament bażiku.
(29)
It-tliet kumpaniji Ċiniżi jew gruppi ta’ kumpaniji kollha kemm huma, li talbu TES, talbu wkoll TI f’każ li ma jingħatawx TES.
(30)
Fuq il-bażi tat-tagħrif disponibbli, instab li tnejn mit-tliet kumpaniji jew gruppi ta’ kumpaniji wrew li b’mod kumulattiv issodisfaw ir-rekwiżiti kollha għal TI kif stipulat fl-Artikolu 9(5) tar-Regolament bażiku.
(31)
Għal dak li għandu x’jaqsam mat-tielet kumpanija jew grupp ta’ kumpaniji, il-maġġoranza tal-ishma tagħha huma tal-Istat. Barra minn hekk, minħabba li l-Istat għandu maġġoranza ta’ ishma, u minħabba l-influwenza sinifikanti tiegħu fuq l-industrija tal-azzar Ċiniża, ma tistax tiġi eskluża l-possibbiltà ta’ qerq.
(32)
Għalhekk ġie konkluż li TI għandu jingħata liż-żewġ kumpaniji esportaturi li ġejjin biss:
-
Hubei Xinyegang Steel Co.
-
Shandong Luxing Steel Pipe Co. Ltd
3. Valur normali
3.1. Pajjiż analogu
(33)
Skont l-Artikolu 2(7) tar-Regolament bażiku, il-valur normali għall-kumpaniji li ma setgħux jingħataw TES ġie stabbilit fuq il-bażi tal-prezzijiet jew il-valur kostrutt f’pajjiż analogu.
(34)
Fl-avviż ta’ bidu, il-Kummissjoni wriet il-ħsieb tagħha li tuża l-Istati Uniti bħala pajjiż analogu xieraq għall-fini li jiġi stabbilit il-valur normali għar-RPĊ u stiednet lill-partijiet interessati jikkummentaw dwar dan.
(35)
Waħda mill-partijiet interessati kkumentat dwar l-għażla tal-pajjiż analogu u ssuġġeriet li l-Ukraina jew l-Indja tkun aktar xierqa biex jiġi stabbilit il-valur normali.
(36)
Intqal li l-Ukraina tkun għażla aktar xierqa billi barra milli għandha kompetizzjoni ħielsa fis-suq tagħha, il-proċess ta’ produzzjoni u l-aċċess għall-materja prima huma simili għall-qagħda fir-RPĊ. Ta’ min jinnota li mit-30 ta’ Ġunju 2006, hemm dazji anti-dumping imposti fuq importazzjonijiet tal-SPT li joriġinaw fl-Ukraina b’medda ta’ bejn 12,3 % u 25,7 %. Għalkemm hemm bosta produtturi fis-suq tal-Ukraina, il-fatt li nstab id-dumping fl-2006 jindika kundizzjonijiet possibbli ta’ tagħwiġ ta’ suq u jidher dubjuż kemm wieħed għandu juża dawk il-prezzijiet u spejjeż domestiċi. Fi kwalunkwe każ, ebda produttur Ukrain ma kkoopera fl-investigazzjoni.
(37)
L-istess parti interessata stqarret li l-Indja tkun ukoll alternattiva aħjar mill-Istati Uniti u pprovdiet l-isem ta’ produttur Indjan tal-prodott simili. Dan il-produttur, iżda, ma kellu ebda rieda li jikkoopera. Billi ma hemm ebda kooperazzjoni ġejja mill-produtturi Indjani, l-Indja ma tistax tintgħażel bħala pajjiż analogu.
(38)
Barra minn hekk, id-daqs tas-suq tal-Istati Uniti, l-għadd ta’ produtturi domestiċi u l-kwantitajiet sinifikanti ta’ importazzjonijiet juru li s-suq tal-Istati Uniti huwa kompetittiv u għalhekk intgħażel provviżorjament bħala l-iktar pajjiż analogu xieraq. Kif jidher fil-premessa 10 hawn fuq, produttur mill-Istati Uniti kkoopera fl-investigazzjoni u pprovda t-tagħrif kollu meħtieġ. Produttur ieħor mill-Istati Uniti pprovda wkoll xi tagħrif mhux komplut li b’mod ġenerali kkonferma t-tagħrif imressaq mill-produttur tal-Istati Uniti li kkoopera.
3.2. Determinazzjoni tal-valur normali
(39)
Skont l-Artikolu 2(7)(a) tar-Regolament bażiku, il-valur normali għall-produtturi esportaturi li ma ngħatawx TES ġie stabbilit fuq il-bażi tat-tagħrif ivverifikat li wasal mill-produttur fil-pajjiż analogu, skont il-metodoloġija stabbilita hawn taħt.
(40)
Skont l-Artikolu 2(2) tar-Regolament bażiku, il-Kummissjoni l-ewwel stabbilixxiet għall-produttur fil-pajjiż analogu jekk il-bejgħ totali domestiku tiegħu tal-prodott ikkonċernat kienx rappreżentattiv matul il-PI, jiġifieri jekk il-volum totali ta’ dan il-bejgħ irrappreżentax mill-inqas 5 % ta’ bejgħ ta’ esportazzjoni Ċiniża tal-prodott ikkonċernat lejn il-Komunità.
(41)
Imbagħad, għal kull tip tal-prodott ikkonċernat mibjugħ mill-produttur tal-Istati Uniti fis-suq domestiku tiegħu u li nstab li kien direttament paragunabbli mat-tip ta’ prodott ikkonċernat mibjugħ għall-esportazzjoni lejn il-Komunità, ġie stabbilit jekk il-bejgħ domestiku kienx biżżejjed rappreżentattiv għall-finijiet tal-Artikolu 2(2) tar-Regolament bażiku. Il-bejgħ domestiku ta’ tip ta’ prodott partikolari tqies biżżejjed rappreżentattiv meta l-volum ta’ dak it-tip ta’ prodott mibjugħ fis-suq domestiku lill-klijenti indipendenti matul il-PI rrappreżenta madwar 5 % tal-volum totali tat-tip ta’ prodott paragunabbli mibjugħ mill-produtturi Ċiniżi għall-esportazzjoni lejn il-Komunità.
(42)
Il-Kummissjoni sussegwentement eżaminat jekk kull tip tal-prodott ikkonċernat mibjugħ domestikament fi kwantitajiet rappreżentattivi setax jitqies li nbigħ fil-kors normali tal-kummerċ skont l-Artikolu 2(4) tar-Regolament bażiku. Dan sar billi għal kull tip ta’ prodott ġie stabbilit il-proporzjon ta’ bejgħ bi profitt lill-klijenti indipendenti fis-suq domestiku matul il-PI.
(43)
Fejn il-volum tal-bejgħ ta’ tip ta’ prodott, mibjugħ bi prezz nett ta’ bejgħ daqs jew ogħla mill-kost ta’ produzzjoni kkalkulat irrappreżenta aktar minn 80 % tal-volum ta’ bejgħ totali ta’ dan it-tip, u fejn il-prezz medju differenzjat ta’ dan it-tip kien daqs jew ogħla mill-kost ta’ produzzjoni, il-valur normali ġie bbażat fuq il-prezz domestiku attwali. Dan il-prezz ġie kkalkulat bħala l-medja differenzjata tal-prezzijiet tal-bejgħ domestiku kollu ta’ dan it-tip matul il-PI, kien jew ma kienx bi profitt dan il-bejgħ.
(44)
Fejn il-volum ta’ bejgħ bi profitt ta’ tip ta’ prodott irrappreżenta 80 % jew inqas tal-volum totali ta’ bejgħ ta’ dan it-tip, jew fejn il-prezz medju differenzjat ta’ dan it-tip kien taħt il-kost ta’ produzzjoni, il-valur normali kien ibbażat fuq il-prezz domestiku attwali, ikkalkulat bħala medja differenzjata ta’ bejgħ bi profitt ta’ dan it-tip biss.
4. Prezz ta’ esportazzjoni
(45)
Fil-każijiet kollha l-prodott ikkonċernat ġie esportat lill-klijenti indipendenti fil-Komunità, u għalhekk, il-prezz ta’ esportazzjoni ġie stabbilit skont l-Artikolu 2(8) tar-Regolament bażiku, jiġifieri fuq il-bażi ta’ prezzijiet ta’ esportazzjoni diġà mħallsa jew pagabbli attwalment.
5. Paragun
(46)
Il-valur normali u l-prezzijiet ta’ esportazzjoni tqabblu fuq bażi ta’ kif joħorġu mill-fabbrika. Għall-fini li jiġi żgurat tqabbil ġust bejn il-valur normali u l-prezz ta’ esportazzjoni, tħalliet il-wisa’ taħt forma ta’ aġġustamenti għal differenzi li jaffettwaw il-prezzijiet u l-possibbiltà ta’ tqabbil ta’ prezzijiet skont l-Artikolu 2(10) tar-Regolament bażiku. Ingħataw aġġustamenti xierqa fil-każijiet kollha fejn instabu li kienu raġonevoli, preċiżi u mirfuda minn xhieda vverifikata. Ingħata aġġustament għal spejjeż ta’ konsenja bil-baħar u assigurazzjoni, tqandil, tagħbija u spejjeż anċillari, spejjeż ta’ spezzjoni, kummissjonijiet u ħlasijiet tal-bank.
(47)
Fejn kienu jeżistu differenzi fiżiċi bejn il-prodott ikkonċernat mibjugħ domestikament mill-kumpaniji fil-pajjiż analogu u l-prodott ikkonċernat mibjugħ għall-esportazzjoni lill-Komunità, sar aġġustament skont l-Artikolu 2(10)(a) tar-Regolament bażiku. Dan l-aġġustament jikkorrispondi għal stima raġonevoli tal-valur tas-suq tad-differenza.
6. Marġini ta’ dumping
(48)
Il-marġini provviżorji ta’ dumping kienu espressi bħala perċentwali tal-prezz fuq il-fruntiera tal-Komunità CIF, dazju mhux imħallas.
(49)
Għall-produtturi esportaturi li kkooperaw li setgħu jingħataw TI, ġew stabbiliti marġini individwali ta’ dumping fuq bażi ta’ tqabbil ta’ medja ddifferenzjata ta’ valur normali ma’ medja ddifferenzjata ta’ prezz ta’ esportazzjoni, skont l-Artikolu 2(11) u (12) tar-Regolament bażiku.
(50)
Il-marġini ta’ dumping għall-kumpaniji fil-kampjun li ma ngħatawx TES jew TI u għall-kumpaniji mhux fil-kampjun li kkooperaw ġie kkalkulat bħala medja tal-erba’ kumpaniji fil-kampjun.
(51)
Billi l-livell ta’ kooperazzjoni fl-investigazzjoni tqies li kien baxx, il-kumpaniji li kkooperaw jirrappreżentaw madwar 40 % tal-importazzjonijiet kollha mir-RPĊ matul il-PI, għall-kumpaniji li ma kkooperawx, il-marġini għall-pajjiż kollu ġie stabbilit bl-użu tal-ogħla marġini li nstab għat-tipi rappreżentattivi ta’ produttur wieħed li kkoopera u li ma ngħatax la TES lanqas TI.
(52)
Fuq din il-bażi l-livelli provviżorji ta’ dumping huma kif ġej:
Kumpanija
Marġini ta’ dumping provviżorju
Hubei Xinyegang Steel Co Ltd
38 %
Shandong Luxing Steel Pipe Co. Ltd
47 %
Kumpaniji oħra li kkooperaw
35 %
Dak li jifdal
51 %
D. ĦSARA
1. Il-produzzjoni tal-Komunità u l-industrija tal-Komunità
(53)
Fil-Komunità, il-prodott simili huwa mmanifatturat minn 23 produttur. Il-produzzjoni ta’ dawn it-23 produttur tal-Komunità hija għalhekk meqjusa li tikkostitwixxi l-produzzjoni tal-Komunità skont it-tifsira tal-Artikolu 4(1) tar-Regolament bażiku.
(54)
Minn dawn it-23 produttur, total ta’ 15, il-biċċa l-kbira tagħhom membri tal-għaqda li għamlet l-ilment (ESTA), stqarrew l-interess tagħhom li jikkooperaw fil-proċediment fi żmien il-limitu stabbilit fl-avviż ta’ bidu u kkooperaw fl-investigazzjoni. Dawn il-15-il produttur nstabu li jirrappreżentaw proporzjon ewlieni, f’dan il-każ aktar minn 90 % tal-produzzjoni totali tal-Komunità tal-prodott simili. Il-15-il produttur li kkooperaw għalhekk jikkostitwixxu l-industrija tal-Komunità skont it-tifsira tal-Artikolu 4(1) u l-Artikolu 5(4) tar-Regolament bażiku u minn issa 'l quddiem se jissejħu l-“industrija tal-Komunità”. Il-produtturi tal-Komunità li jibqa’ minn issa se jissejħu l-“produtturi l-oħra tal-Komunità”. Dawn il-produtturi l-oħra tal-Komunità ma tawx l-appoġġ attiv tagħhom fl-ilment, iżda lanqas ma huma kontra.
(55)
Kif jidher fil-premssa 12 hawn fuq, intgħażel kampjun ta’ ħames produtturi li jirrappreżentaw 62 % tal-produzzjoni totali tal-Komunità. Billi dawn il-produtturi huma gruppi ta’ kumpaniji, il-kampjun kien magħmul b’kollox minn disa’ kumpaniji individwali.
2. Konsum tal-Komunità
(56)
Il-konsum tal-Komunità ġie stabbilit fuq il-bażi tal-volumi tal-bejgħ tal-industrija tal-Komunità lill-UE, id-dejta dwar il-volumi ta’ importazzjoni għas-suq tal-Komunità miksuba mill-Eurostat u, fir-rigward tal-produtturi l-oħra tal-Komunità, minn stimi magħmula mill-kwerelant.
(57)
Is-suq tal-Komunità għall-prodott ikkonċernat u l-prodott simili kiber b’rata sostnuta bejn l-2005 u l-PI b’madwar 24 %. L-iktar żieda sinifikanti seħħet bejn l-2006 u l-2007 meta l-konsum żied bi 17-il punt perċentwali.
2005
2006
2007
PI
Konsum totali KE (tunnellata)
2 565 285
2 706 560
3 150 729
3 172 866
Indiċi (2005 = 100)
100
106
123
124
(58)
F’dan ir-rigward huwa importanti li wieħed jinnota li s-suq tal-Komunità tal-prodott ikkonċernat jinqasam bejn dawn l-oqsma ta’ suq ewlenin: Mekkanika u Kostruzzjoni (madwar 60 %), Tkattir ta’ Enerġija (madwar 10 %), OCTG (madwar 8 %) u Pajpijiet tal-Linji (madwar 8 %). Il-prodott ikkonċernat jintuża l-aktar għalhekk fl-oqsma tal-mekkanika u l-kostruzzjoni u dawn l-oqsma raw titjib rapidu fl-2007.
3. Importazzjonijiet mill-pajjiż ikkonċernat
(a) Volum ta’ importazzjonijiet ikkonċernati
(59)
Il-volum ta’ importazzjonijiet fil-Komunità tal-prodott ikkonċernat mir-RPĊ wera żieda spettakolari matul il-perjodu kkunsidrat. L-importazzjonijiet fl-UE żdiedu b’aktar minn 20 darba mill-2005 lilhawn.
Importazzjonijiet
2005
2006
2007
PI
Tunnellati RPĊ
26 396
136 850
470 413
542 840
Indiċi (2005 = 100)
100
518
1 782
2 057
(60)
L-analiżi tal-importazzjonijiet mir-RPĊ fl-oqsma varji tas-suq turi li l-importazzjonijiet Ċiniżi huma partikolarment preżenti fil-Mekkanika u l-Kostruzzjoni (madwar 65 %) u l-Pajpijiet tal-Linji (madwar 15 %), filwaqt li l-OCTG u t-tkattir tal-enerġija jirrappreżentaw anqas minn 5 %.
(b) Sehem tas-suq tal-importazzjonijiet ikkonċernati
(61)
Is-sehem tas-suq li kellhom l-importazzjonijiet mir-RPĊ kien madwar 1 % matul l-2005 u żdied b’mod sostnut b’madwar 16-il punt perċentwali matul il-perjodu kkunsidrat. Fid-dettall, tela’ b’erba’ punti perċentwali bejn l-2005 u l-2006, b’10 punti perċentwali oħra bejn l-2006 u l-2007 u b’żewġ punti perċentwali matul il-PI. Fil-PI, is-sehem tas-suq tal-importazzjonijiet Ċiniżi kien ta’ 17,1 %.
Sehem tas-suq
2005
2006
2007
PI
RPĊ
1,0 %
5,1 %
14,9 %
17,1 %
(62)
Iżda, il-preżenza tal-importazzjonijiet Ċiniżi mhiex imqassma kullimkien l-istess fi ħdan l-oqsma varji li minnhom huwa magħmul is-suq tal-Komunità. L-importazzjonijiet Ċiniżi matul il-PI kellhom sehem tas-suq ta’ madwar 38 % fil-qasam tal-pajpijiet tal-linja, 19 % fil-mekkanika u l-kostruzzjoni, 9 % fl-OCTG, u madwar 7 % fil-qasam tat-tkattir tal-enerġija.
(c) Prezzijiet
(i) Evoluzzjoni tal-prezzijiet
(63)
Mill-2005 sal-2007, il-prezz medju tal-importazzjonijiet tal-prodott ikkonċernat li joriġinaw fir-RPĊ naqas sewwa b’9 % u mbagħad żdied b’żewġ punti perċentwali mill-2007 sal-PI. B’kollox, il-prezz medju tal-importazzjonijiet tal-prodott ikkonċernat li joriġinaw fir-RPĊ naqas b’7 % bejn l-2005 u l-PI.
Prezzijiet ta’ unità
2005
2006
2007
PI
RPĊ (EUR/tunnellata)
766,48
699,90
699,10
715,09
Indiċi (2005 = 100)
100
91
91
93
(ii) Bejgħ bi prezz inqas
(64)
Sar tqabbil ta’ prezzijiet mudell ma mudell bejn il-prezzijiet tal-bejgħ tal-produtturi esportaturi Ċiniżi u l-prezzijiet tal-bejgħ tal-industrija tal-Komunità fil-Komunità. Għal dan il-għan, il-prezzijiet tal-industija tal-Komunità għall-klijenti mhux relatati tqabblu mal-prezzijiet ta’ produtturi esportaturi li kkooperaw tal-pajjiż ikkonċernat. Ġew applikati aġġustamenti fejn kien meħtieġ biex jitqiesu d-differenzi fil-livell tal-ispejjeż ta’ kummerċ u post-importazzjoni.
(65)
Biex jiġi kkalkulat b’kemm sar bejgħ bi prezz inqas, intuża tagħrif mill-produtturi tal-Komunità fil-kampjun li kkooperaw li pprovdew tagħrif verifikabbli għall-PI. It-tqabbil wera li, matul il-PI, il-marġini tal-medja differenzjata tal-bejgħ bi prezz inqas, espress bħala perċentwali tal-prezzijiet ta’ bejgħ tal-industrija Komunitarja, kien ta’ 24 %.
4. Il-qagħda tal-industrija Komunitarja
(66)
Skont l-Artikolu 3(5) tar-Regolament bażiku, il-Kummissjoni eżaminat il-fatturi ekonomiċi u l-indiċijiet rilevanti kollha li jistgħu jaffettwaw l-istat tal-industrija Komunitarja. Id-dejta ppreżentata hawn taħt tirreferi għall-industrija kollha tal-Komunità għall-bejgħ u l-ishma tas-suq, u għall-kumpaniji fil-kampjun għall-indikaturi kollha li jibqa’. Id-dejta li tirreferi għat-tliet kumpaniji fil-kampjun tħalliet barra minħabba li: i) kumpanija minnhom kienet parti minn grupp kbir li jaħdmu l-azzar sakemm inqatgħet minnu f’Mejju 2007, li jfisser li t-tagħrif qabel u wara ma nqagħtet ma jistax jitqabbel, ii) kumpanija oħra ma bagħtetx biżżejjed dejta fid-dettall, u iii) kumpanija oħra ma setgħetx tipprovdi ċifri attwali għall-2008 u tbassir għall-2009. Biex ikun hemm tagħrif konsistenti għall-analiżi tal-indikaturi ta’ ħsara u l-analiżi ta’ theddid ta’ ħsara, it-tielet kumpanija kellha titħalla barra wkoll mill-analiżi tal-indikaturi ta’ ħsara. Iżda, minħabba l-importanza relattivament baxxa ta’ dawn it-tliet kumpaniji fil-kampjun din l-esklużjoni ma taffettwa bl-ebda mod l-istampa ġenerali li toħroġ mill-indikaturi.
(a) Il-produzzjoni
(67)
Minn livell ta’ madwar 2 000 000 tunnellata fl-2005, il-produzzjoni tal-produtturi fil-kampjun żdiedet għal massimu ta’ aktar minn 2 200 000 fl-2007, minħabba żieda fit-talba kif spjegat fil-premessa (57) hawn fuq, qabel ma naqset fil-PI. B’kollox, il-produzzjoni żdiedet tul il-perjodu meqjus b’7 % għal madwar 2 150 000 tunnellata matul il-PI.
kampjun
2005
2006
2007
PI
Produzzjoni (tunnellata)
2 022 596
2 197 964
2 213 956
2 158 096
Indiċi (2005 = 100)
100
109
109
107
(b) Rati ta’ kapaċità u ta’ użu ta’ kapaċità
(68)
Il-kapaċità ta’ produzzjoni kienet stabbilita fuq il-bażi tal-kapaċità nominali tal-unitajiet ta’ produzzjoni fil-pussess tal-industrija Komunitarja, fejn tqiesu l-interruzzjonijiet fil-produzzjoni kif ukoll il-fatt li f’ċerti każijiet parti mill-kapaċità ntużat għal prodotti oħra li ġew manifatturati bl-istess linji ta’ produzzjoni.
(69)
Il-kapaċità ta’ produzzjoni tal-produtturi fil-kampjun baqgħet stabbli, f’livell ta’ madwar 2 400 000 tunnellata, matul il-perjodu kollu meqjus.
Kampjun
2005
2006
2007
PI
Kapaċità ta’ produzzjoni (tunnellata)
2 451 187
2 469 365
2 446 462
2 398 283
Indiċi (2005 = 100)
100
101
100
98
Użu ta’ kapaċità
83 %
89 %
90 %
90 %
Indiċi (2005 = 100)
100
108
110
109
(70)
L-użu tal-kapaċità kien 83 % fl-2005, u żdied għal madwar 90 % għall-bqija tal-perjodu kkonsidrat. Dan jirrifletti l-varjazzjonijiet fil-volumi ta’ produzzjoni kif deskritt fil-premessa 67 hawn fuq. B’kollox, l-użu tal-kapaċità tela’ b’biss seba’ punti perċentwali, żieda żgħira meta mqabbla maż-żieda sostanzjali fil-konsum kif deskritt fil-premessa 57 hawn fuq.
(71)
Iżda, importanti li wieħed jinnota li, minħabba l-livell għoli ta’ konsum, il-produtturi fil-kampjun kienu għaddejjin fuq rati ta’ kapaċità ta’ produzzjoni għoljin. Il-possibbiltà li jinkisbu rati għoljin ta’ użu ta’ kapaċità titqies element importanti biex jintlaħqu livelli sodisfaċenti ta’ kapaċità ta’ profitt għall-prodott simili. Pereżempju, il-qagħda matul il-perjodu meqjus hija differenti b’mod ċar mill-qagħda prevalenti bejn l-2002 u l-2004, fejn, minħabba pressjoni magħmula minn importazzjonijiet oġġett ta’ dumping li oriġinaw, fost l-oħrajn, fil-Kroazja, ir-Russja u l-Ukraina, l-użu tal-kapaċità tal-industrija tal-Komunità biss kien ta’ madwar 66 %-75 %, u l-industrija tal-Komunità ġarrbet telf ta’ bejn 5 % u 10 %.
(c) Ħażniet
(72)
Il-livell tal-ħażniet ta’ għeluq tal-produturi fil-kampjun żdied b’16 % fl-2006, u sussegwentement naqas ftiet bi tliet punti perċentwali fl-2007 u punt perċentwali ieħor matul il-PI. Ta’ min jinnota li l-biċċa l-kbira tal-produzzjoni ssir bi tweġiba għall-ordnijiet. Għalhekk, huwa meqjus li r-rilevanza ta’ dan l-indikatur fl-analiżi tal-ħsara hija limitata.
Kampjun
2005
2006
2007
PI
Ħażna ta’ għeluq (tunnellati)
142 303
165 070
160 668
159 924
Indiċi (2005 = 100)
100
116
113
112
(d) Volum ta’ bejgħ
(73)
Il-volum ta’ bejgħ mill-industrija tal-Komunità tal-produzzjoni tagħha stess lill-klijenti mhux relatati fis-suq tal-Komunità matul il-PI kien madwar 2 000 000 tunnellata, żieda ta’ 14 % fuq il-livell tagħha stess fl-2005. Din iż-żieda trid tiġi attribwita għaż-żieda sostanzjali fil-konsum kif deskritt fil-premessa (56) hawn fuq, bl-effett pożittiv tagħha, iżda, rifless parzjalment biss fil-bejgħ li żdied tal-industrija tal-Komunità.
Industrija tal-Komunità
2005
2006
2007
PI
Bejgħ KE (tunnellata)
1 766 197
1 907 126
2 061 033
2 017 525
Indiċi (2005 = 100)
100
108
117
114
(74)
Ta’ min jinnota li l-importazzjonijiet Ċiniżi u l-bejgħ tal-industrija tal-Komunità huma f’kompetizzjoni ma xulxin l-aktar fi tliet oqsma tas-suq: mekkanika, kostruzzjoni u pajpijiet tal-linja. Tabilħaqq, 65 % tal-bejgħ tal-industrija tal-Komunità u madwar 80 % tal-importazzjonijiet Ċiniżi huma għal dawn it-tliet oqsma tas-suq.
(e) Is-sehem mis-suq
(75)
Matul il-perjodu meqjus, l-industrija tal-Komunità tilfet ħames punti perċentwali mis-sehem tas-suq, li naqas minn 69 % fl-2005 sa 64 % fil-PI. Dan it-telf fis-sehem tas-suq jirrifletti l-fatt li, minkejja żieda sostanzjali fil-konsum, l-industrija tal-Komunità kienet kapaċi tibbenefika minnu parzjalment biss, minħabba l-preżenza tal-importazzjonijiet Ċiniżi li żdiedu b’mod massiv. Ta’ min ifakkar li s-sehem tas-suq tal-importazzjonijiet Ċiniżi tela’ minn 1 % sa 17,1 % matul l-istess perjodu (ara l-premessa (61) hawn fuq).
2005
2006
2007
PI
Is-sehem mis-suq tal-industrija Komunitarja
68,8 %
70,5 %
65,4 %
63,6 %
Indiċi (2005 = 100)
100
102
95
92
(f) Tkabbir
(76)
Bejn l-2005 u l-PI, filwaqt li l-konsum tal-Komunità żdied b’24 %, il-volum ta’ bejgħ mill-industrija tal-Komunità fis-suq tal-Komunità żdied b’14 % biss, u s-sehem tas-suq tal-industrija tal-Komunità naqas b’ħames punti perċentwali. Min-naħa l-oħra, il-volum tal-importazzjonijiet Ċiniżi kiber aktar minn 20 darba, u s-sehem tas-suq tagħhom żdied b’16-il punt perċentwali tul l-istess perjodu. Għalhekk il-konklużjoni hi li, minkejja li l-industrija tal-Komunità rat xi tkabbir, żgur li ma setgħetx tibbenefika bis-sħiħ mit-talba tas-suq li żdiedet sostanzjalment, filwaqt li l-importazzjonijiet Ċiniżi bbenefikaw minnu b’mod iktar minn proporzjonali.
(g) Impjieg
(77)
Il-livell ta’ impjieg tal-produtturi fil-kampjun żdied b’mod sostnut b’6 % bejn l-2005 u l-2007. Naqas b’sitt punti perċentwali bejn l-2007 u l-PI. Inġenerali, l-impjieg tal-produtturi fil-kampjun baqa’ stabbli bejn l-2005 u l-PI fuq madwar 9 100 persuna. Dan juri li l-produtturi fil-kampjun żiedu fl-effiċjenza billi, fl-istess waqt, il-volumi ta’ produzzjoni żdiedu b’7 % (ara l-premessa (67) hawn fuq).
Kampjun
2005
2006
2007
PI
Impjieg (persuni)
9 119
9 444
9 644
9 151
Indiċi (2005 = 100)
100
104
106
100
(h) Produttività
(78)
Il-produttività tal-forza tax-xogħol tal-produtturi fil-kampjun, imkejla bħala produzzjoni (tunnellati) kull persuna impjegata kull sena, żdiedet b’mod sostnut tul il-perjodu meqjus, u spiċċat matul il-PI f’livell ta’ 7 % ogħla mill-2005. Dan huwa bi qbil mal-fatt li l-impjieg baqa’ stabbli tul il-perjodu kkunsidrat filwaqt li fl-istess waqt il-produzzjoni żdiedet b’7 %.
Kampjun
2005
2006
2007
PI
Produttività (t kull impjegat)
369
387
386
395
Indiċi (2005 = 100)
100
105
105
107
(i) Pagi
(79)
Il-paga medja kull impjegat żdiedet b’7 % bejn l-2005 u l-2006, bi tmien punti perċentwali oħra bejn l-2006 u l-2007 u baqgħet kważi stabbli bejn l-2007 u l-PI. Inġenerali, il-paga medja kull impjegat żdiedet b’16 % tul il-perjodu kkunsidrat. Iż-żieda fl-ispejjeż tal-pagi medji ġejja parzjalment mill-fatt li t-tnaqqis fl-impjiegi għal dawk il-produtturi tal-Komunità fejn il-pagi medji kienu relattivament baxxi kien bbilanċjat b’żidiet fil-persunal mill-produtturi tal-Komunità fejn il-pagi medji kienu relattivament għolja. Billi ż-żieda medja fil-pagi kienet parzjalment ikkumpensata minn żieda importanti fil-produttività, l-impatt totali f’dawk li huma spejjeż ta’ xogħol ma kienx partikolarment sinifikanti.
Kampjun
2005
2006
2007
PI
Spiża annwali ta’ xogħol kull persuna (EUR)
46 527
49 968
53 704
54 030
Indiċi (2005 = 100)
100
107
115
116
(j) Fatturi li jaffettwaw il-prezzijiet ta’ bejgħ
(80)
Il-prezzijiet ta’ bejgħ tal-produtturi fil-kampjun żdiedu b’mod sostanzjali b’21 % bejn l-2005 u l-2007, u baqgħu stabbli matul il-PI. Iż-żieda fil-prezzijiet ta’ bejgħ fl-istess waqt maż-żieda fil-volumi ta’ bejgħ hija spjegata mill-fatt li l-ispejjeż kienu wkoll qed jiżdiedu matul l-istess perjodu. Il-produtturi tal-Komunità rnexxielhom jirriflettu din iż-żieda fl-ispejjeż fil-prezzijiet tagħhom ta’ bejgħ, u jgħadduha lill-klijenti tagħhom. Huwa għalhekk biss matul il-PI li l-pressjoni dejjem tiżdied mill-prodotti Ċiniżi bdiet tipproduċi l-ewwel effetti ċari fuq il-prezzijiet ta’ bejgħ, fejn il-prezzijiet tal-industrija tal-Komunità baqgħu stabbli minkejja żieda fl-ispejjeż ta’ erba’ punti perċentwali.
Kampjun
2005
2006
2007
PI
Prezz ta’ unità Suq KE (EUR/t)
983
1 047
1 188
1 192
Indiċi (2005 = 100)
100
106
121
121
(81)
Kif jidher mit-tabella hawn taħt, iż-żieda fl-ispejjeż kienet l-aktar ġejja minn żieda fil-prezzijiet tal-materja prima. Tabilħaqq, l-industrija tal-Komunità wriet li kienet effiċjenti ħafna biex tilqa’ għaż-żidiet fl-ispejjeż tax-xogħol u spejjeż oħra ġenerali. Madankollu, iż-żieda fil-prezzijiet tal-materja prima setgħet biss tiġi bbilanċjata minn żieda li tikkorrispondi fil-prezzijiet ta’ bejgħ u dan sar dejjem iktar diffiċli tul il-perjodu kkunsidrat.
Kampjun
2005
2006
2007
PI
Spejjeż totali kull tunnellata
863
863
974
1 007
Indiċi (2005 = 100)
100
100
113
117
Spejjeż ta’ materja prima
498
532
603
622
Indiċi (2005 = 100)
100
107
121
125
(k) Kapaċità ta’ profitt u qligħ mill-investimenti
(82)
Matul il-perjodu kkunsidrat, il-kapaċità ta’ profitt tal-produtturi fil-kampjun tal-prodott simili, espressa bħala perċentwali ta’ bejgħ nett, żdiedet minn 12,1 % fl-2005 għal 17,9 % fl-2007. Imbagħad naqset għal 15,4 % fil-PI. Il-kapaċità ta’ profitt għalhekk żdiedet bi tliet punti perċentwali bejn l-2005 u l-PI
Kampjun
2005
2006
2007
PI
Kapaċità ta’ profitt ta’ bejgħ tal-KE lil mhux relatati (% ta’ bejgħ nett)
12,1 %
17,3 %
17,9 %
15,4 %
Indiċi (2005 = 100)
100
143
147
127
ROI (profitt fi % tal-valur nett deprezzat tal-investimenti)
47,1 %
85,1 %
79,2 %
51,7 %
Indiċi (2005 = 100)
100
181
168
110
(83)
Ir-redditu fuq l-investimenti (ROI), espress bħala l-profitt f’perċentwali tal-valur nett deprezzat tal-investimenti, segwa b’mod wiesal-bixra tal-kapaċità ta’ profitt. Żdied minn livell ta’ 47 % fl-2005 sa 85 % fl-2006. Naqas sa 79 % fl-2007 u naqas aktar sa 52 % fil-PI. Inġenerali, ir-redditu fuq l-investimenti żdied b’4,6 punti perċentwali matul il-perjodu kkunsidrat.
(l) Likwidità u kapaċità ta’ ġbir ta’ kapital
(84)
Il-likwidità netta minn attivitajiet operattivi kienet kważi EUR 367 miljun fl-2005. Żdiedet għal madwar EUR 684 miljun fl-2006, għal biljun EUR fl-2007, qabel ma marret lura għal madwar EUR 630 miljun fil-PI. Ma kienx hemm indikazzjonijiet li l-industrija tal-Komunità sabet diffikultajiet biex tiġbor il-kapital.
Kampjun
2005
2006
2007
PI
Likwidità (EUR)
367 215 052
684 541 347
1 034 223 612
634 658 147
Indiċi (2005 = 100)
100
186
282
173
(m) Investimenti
(85)
L-investimenti annwali tal-kumpaniji fil-kampjun fil-produzzjoni tal-prodott simili żdiedu bi 83 % bejn l-2005 u l-2006, b’94 punt perċentwali aktar bejn l-2006 u l-2007 u wara żdiedu kemm kemm biss fil-PI. Inġenerali, l-investimenti żdiedu b’madwar 185 % bejn l-2005 u l-PI. Dawn l-investimenti tal-industrija tal-Komunità kellhom, bħala għanijiet ewlenin, it-titjib tal-kwalità tal-prodott, aktar effiċjenza fl-impjant, l-iżvilupp ta’ prodotti u proċessi ġodda, it-titjib tas-sikurezza industrijali u l-ħarsien tal-ambjent. Ma rriżultawx f’żieda tal-kapaċità ta’ produzzjoni.
Kampjun
2005
2006
2007
PI
Investimenti netti (EUR)
99 895 036
182 508 624
276 813 902
284 860 412
Indiċi (2005 = 100)
100
183
277
285
(86)
Jitqies li l-industrija tal-Komunità indirizzat ammont sostanzjali ħafna ta’ riżorsi lejn l-investimenti matul il-perjodu kkunsidrat. Dan għandu jiġi interpretat fil-kuntest tal-livell baxx ħafna ta’ investiment li kien possibbli fis-snin ta’ qabel, meta l-livelli ta’ kapaċità ta’ profitt tal-industrija tal-Komunità kienu estremament baxxi jew anki negattivi. Minħabba l-perjodi twal li matulhom l-industrija tal-Komunità sofriet, fost l-oħrajn, minn importazzjonijiet oġġett ta’ dumping li oriġinaw fil-Kroazja, ir-Russja u l-Ukraina u li matulhom l-investimenti kellhom jonqsu sewwa (4), il-livell meħtieġ ta’ investiment ma setax isseħħ. Il-livell imtejjeb tal-profitti matul il-perjodu kkunsidrat kien għalhekk essenzjali biex jippermetti lill-industrija tal-Komunità tagħmel dawk l-investimenti li kienu għal tant żmien posposti. Ma saru ebda investimenti bil-ħsieb li tiżdied il-kapaċità ta’ produzzjoni minħabba tħassib dejjem jikber dwar il-possibbiltà li jsir profitt mit-talba dejjem tiżdied quddiem l-espansjoni aggressiva tal-importazzjonijiet Ċiniżi.
(n) Il-kobor tad-daqs tal-marġini ta’ dumping u rkupru minn dumping tal-imgħoddi
(87)
Minħabba l-volum, is-sehem tas-suq u l-prezzijiet tal-importazzjonijiet mill-pajjiż ikkonċernat, l-impatt fuq l-industrija tal-Komunità tal-marġini attwali ta’ dumping jista’ jitqies sinifikanti. Huwa importanti li jiġi mfakkar li miżuri ta’ anti-dumping ġew imposti fl-2006 biex jinnewtralizzaw id-dumping ta’ ħsara kkawżat minn importazzjonijiet minn għadd ta’ pajjiżi oħra. Ir-riżultati finanzjarji tajba miksuba mill-industrija tal-Komunità matul il-perjodu kkunsidrat bla dubju ppermettewlha li tirkupra mhux ħażin mid-dumping tal-imgħoddi. Iżda, ġie ppruvat ukoll li l-industrija tal-Komunità ma setgħetx tibbenefika fis-sħiħ mill-espansjoni eċċezzjonali tas-suq li seħħet matul il-perjodu ta’ analiżi (ara l-premessa 75 hawn fuq), billi l-ishma tas-suq li l-importazzjonijiet kellhom qabel taħt il-miżuri ġew sostitwiti minn importazzjonijiet Ċiniżi bi prezz baxx, li għawwru wkoll parzjalment l-ishma tas-suq tal-industrija tal-Komunità. Dan ċertament kellu effett billi llimita l-irkupru sħiħ tal-industrija tal-Komunità u l-inklinazzjoni tagħha li tinvesti u tespandi l-kapaċità ta’ produzzjoni biex timxi wara l-espansjoni fis-suq (ara l-premessa 86 hawn fuq). Għalhekk jista’ jiġi konkluż li l-irkupru tal-industrija tal-Komunità mid-dumping tal-imgħoddi ma jistax jitqies komplut u li l-industrija tal-Komunità tibqa’ miftuħa għall-effett ta’ ħsara possibbilment ikkawżat mill-preżenza ta’ kwantitajiet sostanzjali ta’ importazzjonijiet oġġett ta’ dumping fis-suq tal-Komunità.
5. Konklużjoni dwar il-ħsara
(88)
Id-dejta vverifikata turi xi sinjali ta’ ħsara. F’suq li kiber b’mod sinifikanti (+ 24 %), l-industrija tal-Komunità setgħet iżżid il-bejgħ tagħha lejn is-suq tal-Komunità parzjalment biss (+ 14 %), li wassal għal tnaqqis tas-sehem tagħha tas-suq (minn 69 % sa 64 %). Madankollu, f’dan il-kuntest l-industrija tal-Komunità rnexxielha żżomm livell biżżejjed għoli ta’ użu tal-kapaċità u tal-prezzijiet, biex b’hekk il-kapaċità ta’ profitt tagħha baqa’ fuq livelli tajbin (madwar 15 % fil-PI). Bħala konklużjoni, kull ħsara mġarrba mill-industrija tal-Komunità kienet limitata u ma wasslitx għal xi problema ekonomika sinifikanti.
(89)
Fid-dawl ta’ dan ta’ hawn fuq, il-konklużjoni hi li l-industrija tal-Komunità ma ġġarbitx ħsara materjali fil-PI skont it-tifsira tal-Artikolu 3(5) tar-Regolament bażiku. Ta’ min jenfasizza wkoll iżda, li l-industrija tal-Komunità kienet ġejja minn perjodu li fih kienet suġġetta għal dumping ta’ ħsara, li wassal għall-adozzjoni ta’ miżuri ta’ anti-dumping fis-sena 2006. Jekk l-industrija tal-Komunità rnexxielha tirkupra parzjalment mill-qaqgħda ta’ ħsara tagħha tal-imgħoddi dan kien l-aktar minħabba l-espansjoni sinifikanti ħafna tas-suq li seħħet bejn l-2005 u l-PI. Għalkemm l-adozzjoni tal-miżuri ta’ anti-dumping f’Ġunju 2006 eliminat l-effetti ta’ ħsara tad-dumping minn għadd ta’ pajjiżi, kien hemm fis-suq tal-Komunità matul il-PI sehem importanti ta’ prodotti oġġett ta’ dumping mibjugħa bi prezzijiet baxxi ħafna, u dawn kienu l-importazzjonijiet Ċiniżi. Jekk jinbidlu ċ-ċirkustanzi tas-suq u tieqaf l-espansjoni tas-suq osservata matul il-perjodu kkunsidrat u l-bixra ta’ qabel ta’ tkabbir titreġġa’ lura, l-industrija tal-Komunità tkun esposta għal kollox għall-effett ta’ ħsara possibbli li ġej minn dawn l-importazzjonijiet oġġett ta’ dumping. Għalhekk il-konklużjoni hija li, għalkemm l-industrija tal-Komunità ma ġarrbitx ħsara materjali matul il-PI, kienet f’qagħda dgħajfa fi tmiemu.
E. THEDDIDA TA’ ĦSARA
1. Kif x’aktarx jiżviluppaw l-konsum tal-Komunità, l-importazzjonijiet mill-pajjiż ikkonċernat u l-qagħda tal-industrija tal-Komunità wara l-perjodu ta’ investigazzjoni
(90)
Sabiex setgħet issir stima dwar jekk l-industrija tal-Komunità kinitx soġġetta għal theddida ta’ ħsara, xi elementi stabbiliti għall-perjodu kkunsidrat u l-PI kellhom jerġgħu jiġu analizzati. Din l-analiżi mill-ġdid twettqet fuq il-bażi tat-tagħrif miġbur dwar l-indikaturi ewlenin ta’ ħsara għas-snin 2008 u 2009. Għal dan il-għan, intalab tagħrif mingħand il-kumpaniji fil-kampjun fil-kwestjonarji tagħhom, it-tagħrif statistiku ġie aġġornat u kull element ieħor mibgħut mill-partijiet ġie analizzat. Abbażi ta’ dan, ġie stabbilit dan li ġej:
1.1. Konsum tal-Komunità
(91)
Il-konsum tal-Komunità, li kien qed jiżdied sal-PI, huwa stmat li jonqos b’mod konsiderevoli, b’tal-inqas 30 % bejn tmiem il-PI u s-sena 2009. Din l-istima hija bbażata fuq tagħrif pubbliku disponibbli, li kien mirfud mid-dejta mibgħuta mill-kwerelant u t-tbassir ippreżentat mill-produtturi tal-Komunità fil-kampjun.
(92)
Barra minn dan il-kwerelant bagħat tagħrif skont il-qasam tas-suq li jbassar tnaqqis importanti fis-setturi kollha, għajr għat-taqsima OCTG, li titqies bħala anqas affettwata mit-tnaqqis qawwi fit-talba ġeneralizzat fit-taqsimiet l-oħra.
1.2. Importazzjonijiet mir-RPĊ u sehem tas-suq relatat
(93)
L-importazzjonijiet oġġett ta’ dumping mir-RPĊ baqgħu jiżdiedu b’mod sostanzjali sa tmiem il-PI. It-tendenza tagħhom li dejjem jiżdiedu fuq bażi annwali hija mill-inqas ikkonfermata sa tmiem l-2008. Minħabba l-konsum li qed jonqos mill-aħħar xhur tal-2008, is-sehem tas suq tagħhom mistenni li jiżdied ukoll fl-2009.
(94)
L-importazzjonijiet Ċiniżi huma mbassra li jibqgħu l-aktar ikkonċentrati fil-mekkanika u l-kostruzzjoni, kif ukoll it-taqsimiet tas-suq tal-pajpijiet tal-linja, kif jidher fil-premessa 60 hawn fuq.
(95)
Ukoll, jekk bħala riżultat tas-suq li qed jiċkien, it-talba totali ta’ importazzjonijiet tonqos - liema tnaqqis madankollu mhux mistenni li jkun sinifikanti - l-importazzjonijiet Ċiniżi se jżidu b’mod proporzjonali s-sehem tas-suq tagħhom f’dawn it-taqsimiet fejn storikament kienu b’saħħithom. Tabilħaqq, x’aktarx li l-importazzjonijiet bi prezz baxx se jsiru aktar attraenti f’suq li dejjem aktar qed ifittex tnaqqis fl-ispejjeż.
(96)
Għaldaqstant, is-sehem stmat tas-suq tal-importazzjonijiet Ċiniżi huwa mbassar li jiżdied. Skont l-iżvilupp tal-konsum, is-sehem tas-suq tal-importazzjonijiet Ċiniżi jista’ wkoll jiżdied b’xi punti perċentwali bejn l-2008 u l-2009, minħabba l-politika aggressiva tal-espansjoni tas-suq li dehret f’dawn l-aħħar snin. Ara l-premessa 61 hawn fuq u 114 u 115 hawn taħt.
(97)
Għal dawk li huma prezzijiet ta’ importazzjonijiet tal-prodott ikkonċernat, l-għaqda tal-esportaturi Ċiniżi (“CISA”) stqarret li dawn il-prezzijiet żdiedu sostanzjalment wara l-PI.
(98)
Huwa kkonfermat li d-dejta tal-Eurostat turi tabilħaqq żieda bħal din wara l-PI. F’dan ir-rigward ta’ min jinnota li din iż-żieda f’ċerti każijiet hija sinifikanti (sa 33 %- 43 %). Madankollu, l-investigazzjoni wriet li din iż-żieda hija xbieha ta’ żieda ġenerali fil-prezz f’ċerta materja prima (azzar, ħadid għall-iskart u ħadid tal-kalkara) u l-ispejjeż tal-enerġija li seħħew mad-dinja kollha bejn April u Ottubru 2008 u li din iż-żieda ma eliminatx għal kollox il-bejgħ bi prezz inqas, li mid-dehra jibqa’ sostanzjali.
1.3. Produzzjoni, kapaċità ta’ produzzjoni u użu tal-kapaċità tal-industrija tal-Komunità
(99)
Il-produzzjoni tal-industrija tal-Komunità hija mbassra li tonqos b’bejn 20 u 35 punt perċentwali bejn il-PI u l-2009. Din it-tendenza ġiet ikkonfermata mit-tbassir mibgħut mill-kumpaniji fil-kampjun. Mill-analiżi ta’ dan it-tbassir wieħed jista’ jikkonkludi li t-tnaqqis ġenerali fil-produzzjoni kien xbieha wkoll tal-fatt li fi ħdan tnaqqis ġenerali fil-konsum, it-talba għal ċerti tipi ta’ prodotti naqset inqas mit-talba għal prodotti oħra biex b’hekk hemm tbassir li se sseħħ bidla fit-taħlita tal-prodotti.
(100)
Minn tagħrif mibgħut mill-kumpaniji fil-kampjun jidher li l-kapaċità ta’ produzzjoni hija mbassra li tibqa’ stabbli fl-2009, filwaqt li l-użu tal-kapaċità huwa mbassar li jonqos sewwa għal livell qrib ta’ 70 % fl-istess sena. Dan huwa bi qbil mat-tnaqqis qawwi fil-konsum kif deskritt fil-premessa (91). Tabilħaqq, iż-żjarat ta’ verifika diġà wrew: (i) tnaqqis fix-xiftijiet (l-aktar komuni minn 18 għal 15 fil-ġimgħa), (ii) użu dejjem jiżdied ta’ skemi ta’ ħaddiema żejda u ta’ sensja ta’ impjegati temporanji, (iii) għeluq imtawwal matul il-perjodu ta’ btala. Ta’ min ifakkar li l-investigazzjonijiet fil-passat diġà wrew li fuq rati ta’ użu tal-kapaċità ta’ inqas minn 75 % l-industrija tal-Komunità x’aktarx li taħdem b’mod sostenibbli (ara l-premessa 71 hawn fuq).
1.4. Bejgħ KE tal-industrija tal-Komunità (volumi u prezzijiet)
(101)
Il-bejgħ tal-industrija tal-Komunità fis-suq tal-KE huwa mbassar li jonqos b’mod sinifikanti, għall-istess raġunijiet spjegati fil-premessa 1 hawn fuq, tal-inqas flimkien mat-tnaqqis ta’ konsum iżda x’aktarx li anke iktar, skont it-tbassir magħmul mill-produtturi tal-Komunità fil-kampjun.
(102)
Billi l-industrija tal-Komunità hija mbassra li tkompli titlef is-sehem tas-suq fis-suq tal-KE kontra l-importazzjonijiet Ċiniżi oġġett ta’ dumping, se jkollha bilfors torbot iżjed fuq is-swieq ta’ esportazzjoni. Il-kumpaniji fil-kampjun tabilħaqq irrappurtaw tnaqqis fil-bejgħ fil-Komunità li huwa akbar mit-tnaqqis fil-produzzjoni totali billi l-produzzjoni għall-esportazzjoni tibqa’ stabbli mhux ħażin meta mqabbla mal-produzzjoni ta’ prodotti ddestinati għas-suq tal-Komunità. Dan ġej mill-fatt li l-attività ta’ esportazzjoni tal-industrija tal-Komunità hija kkonċentrata fuq l-OCTG (35 %), pajpijiet tal-linja (25 %) u t-tkattir tal-enerġija (13 %), filwaqt li l-mekkanika u l-pajpijiet tal-kostruzzjoni rrappreżentaw 16 % tal-esportazzjonijiet tal-industrija tal-Komunità (imqabbla ma’ 60 % tal-bejgħ tagħhom fil-KE, ara l-premessa 73 hawn fuq).
(103)
L-industrija tal-Komunità bagħtet tagħrif li juri li l-volumi ta’ bejgħ diġà naqsu u/jew huma mbassra li jonqsu b’mod sinifikanti, partikolarment f’ċerti oqsma tas-suq fejn il-preżenza tal-prodotti Ċiniżi turi aktar il-qawwa tagħha ta’ nfid (jiġifieri fil-mekkanika u l-kostruzzjoni u l-pajpijiet tal-linja).
(104)
Safejn għandhom x’jaqsmu l-prezzijiet tal-bejgħ, dawn ġew imbassra mill-produtturi fil-kampjun li se jibqgħu stabbli bħala medja fir-rigward tal-prezzijiet fil-PI.
(105)
Iżda, l-iżvilupp fil-prezzijiet tal-bejgħ ma jkunx xbieha sħiħa tat-tnaqqis veru fil-prezz li mistenni jseħħ fuq bażi ta’ prodott bi prodott. Dan jiġri għaliex l-industrija tal-Komunità tipprova tersaq lejn pajpijiet ta’ grad ogħla minħabba l-pressjoni tal-prezzijiet mill-importazzjonijiet Ċiniżi. Minħabba f’hekk, is-sehem tal-prodotti ta’ grad iktar baxx fil-bejgħ totali tal-industrija tal-Komunità jonqos konsiderevolment aktar mit-tnaqqis medju fil-bejgħ totali, u b’hekk il-piż tal-prodotti li għandhom prezz ta’ bejgħ ogħla jkun ogħla proporzjonalment. Huwa minħabba f’hekk li t-tnaqqis medju fil-prezz huwa mbassar li jkun iktar limitat mit-tnaqqis fil-prezz li se jġarrbu dawk il-prodotti li huma f’kompetizzjoni aktar diretta mal-importazzjonijiet Ċiniżi li huma oġġett ta’ dumping.
(106)
Għalhekk, inġabar tagħrif mill-industrija tal-Komunità marbut mal-evoluzzjoni tal-prezzijiet ta’ għadd ta’ tipi ta’ prodotti rappreżentattivi li nstabu li kienu f’kompetizzjoni diretta mal-importazzjonijiet Ċiniżi oġġett ta’ dumping matul il-PI. Abbażi ta’ din l-analiżi ġie stabbilit li l-prezzijiet tat-tipi ta’ prodotti importanti li ġew impurtati fi kwantitajiet sinifikanti mir-RPĊ matul il-PI żdiedu fit-tieni nofs tal-2008 biex jirriflettu parzjalment iż-żieda fl-ispejjeż imsemmija wkoll fil-premessa 98 hawn fuq.
1.5. Prezzijiet/spejjeż tal-industrija tal-Komunità
(107)
Il-kumpaniji fil-kampjun intalbu wkoll jibagħtu dejta marbuta mal-evoluzzjoni mbassra tal-ispejjeż tagħhom għall-prodott ikkonċernat, kif ukoll l-ispejjeż ewlenin.
(108)
Id-dejta mibgħuta turi li se jkun hemm x’aktarx żieda ġenerali fl-ispejjeż. Dan ġej minn żewġ fatturi ewlenin. L-ewwelnett, it-tnaqqis fl-għadd tal-ħaddiema li ġej mir-rati iktar baxxi ta’ produzzjoni u ta’ utilizzazzjoni tal-kapaċità huwa mistenni li mhux se jirriżulta fi tnaqqis korrispondenti ta’ spejjeż tax-xogħol minħabba l-użu ta’ sensji temporanji u sigħat ta’ xogħol imnaqqsa li jistgħu jżidu l-ispiża medja tax-xogħol. It-tieni, il-bidla fit-taħlita tal-prodotti lejn prodotti ta’ valur għoli (għalkemm mhux bilfors b’kapaċità ta’ profitt ogħla) tfisser li bħala medja anki l-ispejjeż (inklużi spejjeż ta’ materja prima) jiżdiedu. Barra min hekk, it-tnaqqis ovvju fl-effiċjenza minħabba l-volumi mnaqqsa u l-użu tal-kapaċità sotto-ottimali jwassal għal żieda proporzjonali fl-ispejjeż fissi.
1.6. Sehem tas-suq tal-industrija tal-Komunità
(109)
Is-sehem tas-suq tal-industrija tal-Komunità huwa mbassar li jonqos b’xi punti perċentwali bejn il-PI u l-2009, minħabba aktar pressjoni mill-importazzjonijiet Ċiniżi u li huma oġġett ta’ dumping (ara l-premessi 93 u 102 hawn fuq), f’suq Ewropew li dejjem qed jonqos bil-qawwa.
1.7. Kapaċità ta’ profitt tal-industrija tal-Komunità
(110)
Skont dejta mibgħuta mill-produtturi tal-Komunità, il-kapaċità ta’ profitt tal-industrija tal-Komunità naqset ħarira b’0,5 punti perċentwali bejn il-PI u s-sena tal-2008. Iżda din il-kapaċità ta’ profitt hija rrappurtata li niżlet b’mod konsiderevoli sa tmiem is-sena 2008 u hija mbassra li tonqos sewwa għal madwar 2 % għas-sena 2009.
(111)
Ta’ min iffakkar li diġà fl-imgħoddi ntwera li l-kapaċità ta’ profitt tal-industrija tal-Komunità kienet partikolarment baxxa f’perjodi fejn ir-rata ta’ użu tal-kapaċità kienet taħt il-75 %. Dan ġie ppruvat li kien il-każ matul il-perjodu kopert mill-investigazzjoni konkluża bir-Regolament tal-Kunsill (KE) Nru 954/2006 (5), meta l-użu tal-kapaċità naqset b’mod sinifikanti minħabba l-pressjoni tal-importazzjonijiet li kienu oġġett ta’ dumping, fost l-oħrajn, mill-Kroazja, ir-Russja u l-Ukraina.
1.8. Konklużjoni dwar kif x’aktarx ikun l-iżvilupp tal-konsum tal-Komunità, l-importazzjonijiet mill-pajjiż ikkonċernat u l-qagħda tal-industrija tal-Komunità wara l-perjodu ta’ investigazzjoni
(112)
L-analiżi ta’ hawn fuq dwar kif x’aktarx ikunu l-iżvilupp tal-konsum, l-importazzjonijiet tal-prodotti Ċiniżi oġġett ta’ dumping u l-indikaturi ewlenin ta’ ħsara għall-perjodu bejn il-PI u l-2009 (ara l-premessi 90 sa 112 turi li diġà qed iseħħ deterjorament konsiderevoli tal-qagħda ekonomika tal-industrija tal-Komunità u huwa mbassar li jkompli jekk mhux li jmur għall-agħar fil-ġejjieni qrib. Dan jidher ċar minn tnaqqis evidenti fil-produzzjoni, il-volum ta’ bejgħ tal-KE, sehem tas-suq u l-kapaċità ta’ profitt (madwar - 13-il punt perċentwali). Din l-evalwazzjoni saret abbażi tad-dejta li hija marbuta ma tbassir mirfud minn xhieda li fiha biżżejjed dettall. B’mod partikolari, il-bixriet riflessi għall-perjodu wara l-PI u sa tmiem l-2008 setgħu fil-biċċa l-kbira tagħhom digà jiġu vverifikati fil-kors taż-żjarat ta’ verifika li seħħu. Aktar xhieda (partikolarment marbuta mat-tnaqqis fil-prezzijiet u l-volumi ta’ bejgħ u għas-sena 2009) intbagħtet fil-kors tal-investigazzjoni. Ukoll jekk, kif inhu f’kull każ ta’ tbassir, ma jistax ikun hemm l-ebda ċertezza li l-bixriet indikati jseħħu eżattament kif mistenni, xorta huwa meqjus li x’aktarx dan se jkun il-każ. Għalhekk il-konklużjoni hija li l-industrija tal-Komunità diġà kellha quddiemha qagħda ta’ ħsara materjali matul l-ewwel xhur tal-2009.
2. Theddida ta’ ħsara
(113)
Skont l-Artikolu 3(9) tar-Regolament bażiku, sar eżami ta’ liema fatti, jekk hemm, joħolqu qagħda li fiha l-importazzjonijiet li huma oġġett ta’ dumping jikkawżaw ħsara lill-industrija tal-Komunità. F’dan il-kuntest, ingħatat kunsiderazzjoni speċifika lil: i) l-iżvilupp tal-importazzjonijiet oġġett ta’ dumping, ii) id-disponibbilità tal-kapaċitajiet ħielsa tal-esportaturi, iii) il-livell tal-prezzijiet tal-importazzjonijiet Ċiniżi u iv) il-livell tal-inventarji.
2.1. Żvilupp ta’ volumi ta’ importazzjonijiet oġġett ta’ dumping
(114)
L-importazzjonijiet mir-RPĊ żdiedu b’mod spettakolari minn 26 000 sa 543 000 tunnellata bejn l-2005 u l-PI, kif spjegat fil-premessa 59 hawn fuq. Dawn l-importazzjonijiet seħħu konsistentement bi prezzijiet baxxi ħafna, li mminaw b’mod sinifikanti kull prezz ieħor offrut mis-suq tal-Komunità minn sorsi oħra ta’ provvista. Iż-żieda sostanzjali fis-sehem tas-suq ta’ dawn l-importazzjonijiet oġġett ta’ dumping (ara l-premessa 61 hawn fuq) tikkonferma li l-iżvilupp ta’ dawn l-importazzjonijiet ma kienx konsegwenza ta’ żieda fit-talba. Għall-kuntrarju, jidher li dan l-iżvilupp kien fil-biċċa l-kbira tiegħu mmexxi minn strateġija fl-isfond ibbażata fuq is-sostituzzjoni tal-post fis-suq li qabel kien tal-importazzjonijiet oġġett ta’ dumping minn sorsi oħra (ara l-premessa 142 hawn taħt), bl-għan ta’ nfid aggressiv ġewwa suq ġdid. Iż-żieda fil-prezzijiet ta’ importazzjoni li dehret fit-tieni parti tal-2008 kienet kollha ġejja minn żieda sostanzjali fl-ispejjeż tal-materja prima, li feġġet f’żieda mad-dinja kollha fl-ispejjeż għal pajpijiet u tubi mingħajr saldatura u ma tikkorrispondix għal xi ħsieb li tiġi mnaqqsa d-differenzjali tal-prezz mal-prezzijiet ta’ fornituri oħra fis-suq tal-KE.
(115)
Abbażi ta’ dan, jitqies li ma tistax tiġi stabbilita korrelazzjoni diretta bejn żvilupp ta’ konsum u livell ta’ importazzjonijiet oġġett ta’ dumping. Min-naħa l-oħra jitqies li ż-żieda fl-importazzjonijiet oġġett ta’ dumping bejn l-2005 u l-PI kienet se sseħħ xorta waħda, anki f’qagħda ta’ konsum stabbli, bl-unika differenza li kien ikollha impatt ikbar fuq l-ishma tas-suq tal-fornituri l-oħra. Ma jistax jiġi eskluż li diġà matul il-perjodu kkunsidrat, kieku l-konsum ma żdiedx bil-pass li fil-fatt żdied, dan kien iġib ħsara materjali lill-industrija tal-Komunità. Għalhekk, jitqies li bixra 'l isfel fil-qagħda ġenerali tas-suq tal-Komunità ma jkollhiex xi impatt konsiderevoli fuq l-iżvilupp tal-volumi ta’ importazzjonijiet oġġett ta’ dumping. Il-probabbiltà kbira hi li l-istrateġija aggressiva użata għall-infid tas-suq tal-Komunità matul il-perjodu kkunsidrat se tkompli, bl-għan ġenerali ta’ rebħ ta’ ishma tas-suq għad-dannu tal-atturi ekonomiċi l-oħra b’importazzjonijiet bi prezz baxx u oġġett ta’ dumping.
(116)
L-aħħar ċifri disponibbli, marbuta mas-sena sħiħa tal-2008, juru importazzjonijiet ta’ 507 589 tunnellata, jiġifieri ogħla mill-2007 għalkemm ħarira iktar baxxi mill-PI. Barra minn hekk, iċ-ċifri marbuta mal-aħħar xahrejn tal-2008, juru li l-importazzjonijiet żdiedu wkoll meta mqabbla mal-istess perjodu tas-sena ta’ qabel (84 000 tunnellata fl-2008 kontra 79 000 tunnellata fl-2007), minkejja li l-investigazzjoni wriet li kien hemm diġà sinjali ta’ tnaqqis fis-suq tal-Komunità f’Novembru 2008. Għalhekk jista’ jiġi konkluż li, skont l-aktar tagħrif disponibbli, il-volum ta’ importazzjonijiet mir-RPĊ jista’ jitqies li huwa tal-inqas stabbli. F’dan ir-rigward, ta’ min jinnota li, anki fil-każ fejn l-iżvilupp tal-importazzjonijiet oġġett ta’ dumping juri fil-medda l-qasira ta’ żmien bixra differenti bi tqabbil mal-imgħoddi, jiġifieri jibqgħu stabbli jew jibdew jonqsu, dan it-tagħrif għandu dejjem jiġi interpretat u analizzat fil-kuntest tal-iżvilupp tal-konsum. Fi kliem ieħor, il-konklużjonijiet rigward dan il-fattur ma għandhomx ikunu bbażati fuq osservazzjoni sempliċi tal-iżvilupp tal-volum ta’ importazzjonijiet oġġett ta’ dumping f’termini assoluti, iżda għandhom iqiesu kif xieraq il-kuntest tas-suq li fih iseħħ dan l-iżvilupp u kemm setgħu jew ma setgħux jaslu għal żieda jew tnaqqis tas-sehem tas-suq li għandhom dawn l-importazzjonijiet oġġett ta’ dumping. Mit-tagħrif disponibbli huwa ċar li mhux biss l-importazzjonijiet oġġett ta’ dumping urew żieda sostanzjali fis-sehem tas-suq tagħhom matul il-perjodu kkunsidrat, iżda li ma wrew ukoll ebda sinjal li se jwaqqfu jew ireġġgħu lura din il-bixra f’perjodu meta t-talba diġà bdiet tmajna. Għaldaqstant, is-sehem tas-suq tal-importazzjonijiet Ċiniżi oġġett ta’ dumping huwa lest biex jiżdied (ara l-premessa 96 hawn fuq). Għaldaqstant, il-konklużjoni hija li minħabba t-tnaqqis sostanzjali mistenni fil-konsum, il-pressjoni ta’ dawn l-importazzjonijiet oġġett ta’ dumping fuq is-suq tal-Komunità x’aktarx li tiżdied sostanzjalment.
2.2. Disponibbiltà tal-kapaċità ħielsa tal-esportaturi
(117)
L-analiżi tat-tagħrif li ntbagħat mill-produtturi esportaturi fil-kampjun uriet li żieda fil-kapaċità ta’ mill-inqas 740 000 tunnellata tbassret li se seħħ f’dawn il-kumpaniji waħedhom matul is-sena 2008. Barra minn hekk, l-industrija tal-Komunità tallega li żewġ kumpaniji fil-kampjun beħsiebhom jibnu pajpijiet mingħajr saldatura, u għandhom kapaċità li ssarraf f’ 500 000 tunnellata sa nofs l-2009. Il-verifika taż-żidiet tal-kapaċità mbassra tista’ naturalment isseħħ biss ġaladarba din il-kapaċità tibda tintuża; huwa għalhekk diffiċli li ssir stima tad-disponibbiltà fil-ġejjieni tal-kapaċità ħielsa li teżisti fir-RPĊ. Madankollu, ukoll jekk jitqiesu biss it-tweġibiet tal-esportaturi Ċiniżi fil-kampjun, wieħed jista’ jikkonkludi li, fid-dawl tal-fatt li l-konsum totali tal-Komunità ġie kkalkulat li huwa 3 300 000 tunnellata matul il-PI, hemm kapaċità ta’ produzzjoni sostanzjali disponibbli fiċ-Ċina. Barra minn hekk, il-kwerelant bagħat tagħrif kredibbli dwar l-ikkummissjonar ta’ żewġ impjanti ġodda ta’ pajpijiet mingħajr saldatura fir-RPĊ f’Jannar 2009. Dawn iż-żewġ impjanti, b’kapaċità ta’ madwar 400 000 tunnellata kull wieħed, għandhom il-kapaċità li jipprovdu kwart tas-suq tal-KE waħedhom.
(118)
Barra minn hekk, it-tagħrif ipprovdut mill-Għaqda tal-produtturi Ċiniżi (CISA) jistabbilixxi l-produzzjoni totali Ċiniża għal madwar 20 miljun tunnellata. Il-produtturi Ċiniżi fil-kampjun irrappurtaw li, bħala medja, l-esportazzjonijiet tagħhom irrappreżentaw 27 % tal-bejgħ totali tagħhom matul il-PI, żieda fil-perċentwali minn 17 %, li kien il-proporzjon ta’ esportazzjoni tagħhom fl-2005. Għalhekk wieħed jista’ jikkonkludi li matul il-perjodu kkunsidrat l-esportaturi Ċiniżi żiedu b’mod sostanzjali l-inklinazzjoni tagħhom li jesportaw, u dan fisser żieda konsiderevoli ħafna ta’ esportazzjonijiet f’termini assoluti, billi l-bejgħ totali tal-produtturi fil-kampjun kiber b’aktar minn 56 % matul il-perjodu kkunsidrat. Ma hemm xejn x’juri li din il-bixra, li hija l-effett kombinat ta’ ħieda fil-produzzjoni u żieda fir-rata ta’ esportazzjoni, għandha titreġġa’ lura fil-ġejjieni qrib.
(119)
Il-perċentwali tal-esportazzjonijiet Ċiniżi lejn il-Komunità (bħala perċentwali tal-esportazzjonijiet totali Ċiniżi) żdiedet b’mod sinifikanti matul il-perjodu kkunsidrat minn 1 % fl-2005 sa 9 % matul il-PI. Dan jikkonferma li matul il-perjodu kkunsidrat diġà kien hemm ċaqliq konsiderevoli fl-attivitajiet ta’ esportazzjoni u l-Komunità kisbet importanza fl-istrateġija ġenerali tas-suq tal-esportaturi Ċiniżi. Is-swieq ewlenin l-oħra huma l-Istati Uniti b’36 % (minn 31 % fl-2007), l-Alġerija (6 %, minn 2 % fl-2006) u l-Korea ta’ Isfel (6 %, minn 3 % fl-2005). Abbażi ta’ dan, wieħed jista’ jistenna li parti sinifikanti tal-kapaċità żejda maħluqa dan l-aħħar se tkun diretta lejn is-suq tal-KE. Barra minn hekk, wieħed jista’ jistenna tnaqqis sinifikanti ta’ xi uħud minn dawn is-swieq, u b’mod partikolari tas-suq tal-Istati Uniti, u għalhekk il-volumi meħlusa minn dawn is-swieq jistgħu malajr jiġu diretti mill-ġdid lejn il-KE. Din id-direzzjoni mill-ġdid setgħet ma seħħetx b’mod aktar sostanzjali s’issa għaliex, skont l-istatistika Ċiniżi u t-tagħrif miġbur mill-produtturi Ċiniżi fil-kampjun, il-prezzijiet fis-suq tal-KE s’issa kienu xi ftit iktar baxxi minn dawk fi swieq oħrajn. Iżda, wieħed jista’ jistenna li, f’każ ta’ tnaqqis sostanzjali fil-volumi mibjugħa fi swieq oħra, il-kunsiderazzjonijiet li jirrigwardaw livelli ta’ prezzijiet malajr ma jitqiesux iżjed minħabba l-ħtieġa li l-produzzjoni u l-użu tal-kapaċità jinżammu fuq livelli biżżejjed għolja. Barra minn hekk, huwa mistenni li swieq bħal tal-Komunità, fejn l-infid rriżulta relativament faċli u b’suċċess kbir se jkunu l-mira preferita ta’ kull politika ta’ direzzjoni mill-ġdid.
2.3. Prezzijiet tal-importazzjonijiet mir-RPĊ
(120)
Il-prezzijiet tal-importazzjonijiet Ċiniżi kienu sostanzjalment iktar baxxi matul il-perjodu kkunsidrat mhux biss mill-prezzijiet tal-industrija tal-Komunità iżda wkoll mill-prezzijiet minn pajjiżi oħra. Dan huwa kkonfermat mill-analiżi tal-bejgħ bi prezz inqas kif imsemmi fil-premessi 65 hawn fuq u 143 hawn taħt. Il-bejgħ bi prezz inqas li nstab, sostanzjali u sistematiku ħafna, (jiġifieri relativament omoġenju fuq bażi ta’ tip b’tip), kien ta’ garanzija għall-espansjoni bla waqfien tas-sehem tas-suq li kellhom l-importazzjonijiet oġġett ta’ dumping matul il-perjodu kkunsidrat. Kien hemm, għalhekk, matul il-perjodu kkunsidrat rabta ċara bejn iż-żieda fl-ishma tas-suq tal-importazzjonijiet oġġett ta’ dumping u t-tnaqqis fl-ishma tas-suq tal-bejgħ minn sorsi oħra, inkluża l-industrija tal-Komunità, u dan seta’ jinkiseb permezz tal-vantaġġ mirbuħ mid-differenza li tolqot l-għajn fil-prezzijiet ta’ bejgħ. Jekk dan ma ġabx ħsara materjali għall-industrija tal-Komunità matul il-perjodu kkunsidrat, kien biss minħabba li l-espansjoni tas-suq tal-Komunità pprovdiet biżżejjed bażi lill-industrija tal-Komunità biex iżżomm il-livelli ta’ produzzjoni, ta’ kapaċità ta’ produzzjoni, ta’ bejgħ u ta’ kapaċità ta’ profitt.
(121)
Ma hemm ebda raġuni biex wieħed jemmen li f’ambjent ekonomiku kkaratterizzat minn tnaqqis sostanzjali fit-talba jista’ jkun hemm bixra ta’ żieda tal-prezzijiet baxxi. Bil-kontra, min-naħa tal-fornitur f’kuntest ta’ konsum dejjem jonqos, il-prezzijiet baxxi huma mistennija jibqgħu baxxi, bl-għan li jinkisbu aktar ishma tas-suq jew tal-inqas li jinżammu u jissaħħu dawk attwali. Fl-istess waqt, dawk il-produtturi ta’ oġġetti li jinkludu fihom il-prodott ikkonċernat li diġà kienu qed jixtru prodotti bi prezz baxx se jagħmlu pressjoni biex iżommu dawn il-prezzijiet baxxi jew anki jnaqqsuhom, biex jikkontrollaw il-baġits tal-ispejjeż tagħhom. Il-produtturi li fl-imgħoddi ffavorixxew prodotti bi prezz ogħla se jxaqilbu lejn tnaqqis tal-ispejjeż tagħhom ta’ produzzjoni kull meta jkun possibbli, u għalhekk jagħtu preferenza lill-inputs bi prezz iktar baxx anki jekk dan jista’ jitlob xi sagrifiċċju f’dak li huwa pereżempju kwalità tal-prodott u affidabbiltà ta’ provvista.
(122)
Issemma fil-premessa 98 hawn fuq li l-prezzijiet tal-importazzjonijiet Ċiniżi wrew ċerta żieda wara l-PI. Billi din iż-żieda qabel kollox tirrifletti żieda fil-prezz ta’ xi materja prima importanti mad-dinja kollha, ma jistax jiġi eskluż li din iż-żieda hija biss temporanja u se titreġġa’ lura malli jinżel il-prezz ta’ din il-materja prima. Barra minn hekk, billi din il-materja prima hija prodott ewlieni ta’ kuljum, iż-żieda osservata fil-prezz ġiet riflessa fil-prezz aħħari tal-pajpijiet u tubi mingħajr saldatura mill-produtturi kollha sa fejn jista’ jkun. L-industrija tal-Komunità kellha wkoll bilfors tirrifletti din iż-żieda fl-ispejjeż fil-prezzijiet tagħha ta’ bejgħ li għalhekk telgħu wkoll. Għaldaqstant, billi l-prezzijiet kollha fis-suq urew żieda, il-prezzijiet tal-importazzjonijiet oġġett ta’ dumping jibqgħu sostanzjalment iktar baxxi mill-prezzijiet ta’ bejgħ tal-industrija tal-Komunità wkoll fil-perjodu wara l-IP.
(123)
Fl-aħħar nett, l-effett negattiv tal-prezzijiet baxxi ħafna tal-importazzjonijiet oġġett ta’ dumping instab li huwa doppju: i) min-naħa l-waħda, id-differenzjali sinifikanti fil-prezz x’aktarx li ġġib ċaqliq lejn l-importazzjonijiet oġġett ta’ dumping, billi l-konsumaturi x’aktarx li se jixtru dejjem aktar kwantitajiet ta’ prodotti li jinbiegħu bi prezzijiet baxxi; ii) min-naħa l-oħra, l-eżistenza ta’ dawn il-prezzijiet baxxi fis-suq x’aktarx li tintuża mill-konsumaturi bħala għodda ta’ negozjar biex iwaqqgħu l-prezzijiet offruti mill-produtturi tal-Komunità u sorsi oħra u b’hekk iġibu effett ta’ depressjoni f’termini kemm ta’ volumi dejjem jonqsu kif ukoll ta’ prezzijiet iktar baxxi. Filwaqt li dawn l-effetti jista’ jkun hemm dubju dwarhom f’sitwazzjonijiet fejn id-differenzjali fil-prezz mhumiex sostanzjali, f’dan il-każ partikolari, u meta jitqies x’bejgħ bi prezz inqas instab, il-ħsara li tirriżulta mistennija li tkun serja.
2.4. Livell tal-inventarji
(124)
Dan il-fattur ma għandux xi tifsira partikolari għall-analiżi billi normalment il-prodotti maħżuna jinżammu mill-kummerjanti (sidien tal-imħażen) u mhux mill-produtturi. Minkejja li saru xi allegazzjonijiet mill-industrija tal-Komunità, ebda xhieda ma setgħet tinstab li setgħu seħħew xi attivitajiet ta’ żamma tal-istokk b’tali mod li tista’ tinfluwenza b’mod sinifikanti s-suq fil-ġejjieni qrib.
2.5. Elementi oħra
(125)
Tajjeb li tinġibed l-attenzjoni wkoll li ebda wieħed mill-produtturi Ċiniżi fil-kampjun ma nstab li jissodisfa l-kriterji ta’ TES, inter alia billi dawn il-kumpaniji jitqiesu li kollha jaħdmu taħt l-influwenza tal-istat (kollha kemm huma ma jissodisfawx tal-inqas jew il-kriterju 1 jew il-kriterju 3). F’qagħda ta’ kriżi ekonomika fid-dinja kollha, x’aktarx li l-Gvern Ċiniż jitħajjar ikompli jintervjeni biex jirfed dawn il-kumpaniji (jew lill-fornituri tagħhom), b’hekk jgħinhom iżommu l-ispejjeż tagħhom baxxi, u jżommu, jekk mhux iżidu, il-vantaġġ tal-prezz fis-suq tal-KE. Fl-aħħar nett, jitqies ukoll li l-esportaturi Ċiniżi qed jaħdmu f’ambjent li jista’ jipprovdilhom malajr opportunitajiet biex ikomplu jżommu l-vantaġġ tagħhom tal-prezz anki fil-każ jekk fornituri oħra tas-suq tal-Komunità jnaqqsu l-prezzijiet biex iqarrbu mal-prezzijiet tal-importazzjonijiet oġġett ta’ dumping li jkunu attwali matul il-perjodu kkunsidrat. Anki fil-każ li l-pressjoni magħmula mill-bejgħ bi prezz inqas b’mod sinifikanti kif jidher mill-importazzjonijiet oġġett ta’ dumping matul il-PI twassal għal tnaqqis tal-livell tal-prezzijiet tal-industrija tal-Komunità, aktar tnaqqis ta’ prezzijiet mill-esportaturi Ċiniżi bl-għan li jżommu d-differenzjali osservata matul il-PI ma tistax ma tiġix ikkunsidrata.
3. Konklużjoni dwar it-theddida ta’ ħsara
(126)
Il-fatturi ta’ theddida ta’ ħsara analizzati fil-premessi 113 sa 125 hawn fuq jeħtieġ li jiġu interpretati fil-kuntest tal-qagħda speċifika tas-suq li nbidlet wara l-PI u li x’aktarx tibqa’ tal-inqas fil-ġejjieni qrib fis-suq tal-KE. Fil-kuntest ta’ konsum li sostanzjalment dejjem qed jonqos, kif imsemmi fil-premessa 91 hawn fuq, l-importazzjonijiet Ċiniżi jikkostitwixxu theddida sinifikanti ta’ ħsara minħabba:
(i)
iż-żieda fil-volumi storiċi tagħhom f’termini assoluti u relattivi fis-suq tal-Komunità, li tenfasizza strateġija ta’ nfid tas-suq, flimkien ma’ żvilupp stabbli wara l-PI, minkejja l-preżenza ta’ talba dejjem tonqos,
(ii)
iż-żieda potenzjali tagħhom fil-ġejjieni f’termini assoluti u/jew relattivi minħabba l-eżistenza ta’ kapaċitajiet kbar ta’ produzzjoni mhux użati fir-RPĊ u t-tnaqqis probbabli ta’ swieq oħra li jista’ jiftaħ it-triq għal aktar volumi li jiġu diretti mill-ġdid lejn l-Ewropa; u
(iii)
id-differenza sinifikanti fil-prezz meta mqabbel ma’ dak tal-prodott simili fil-Komunità jew minn pajjiżi oħra, li x’aktarx tiffavorixxi kemm qabża lejn l-importazzjonijiet Ċiniżi oġġett ta’ dumping kif ukoll tnaqqis fil-livell tal-prezzijiet fis-suq tal-Komunità.
B’mod provviżorju huwa konkluż li fin-nuqqas ta’ miżuri l-importazzjonijiet Ċiniżi oġġett ta’ dumping jikkawżaw minnufih ħsara materjali lill-Industrija vulnerabbli tal-Komunità, b’mod partikolari, f’termini ta’ tnaqqis ta’ bejgħ, sehem ta’ suq, produzzjoni u kapaċità ta’ profitt.
F. KAWŻALITÀ
1. Introduzzjoni
(127)
Skont l-Artikolu (3)(6) u l-Artikolu (3)(7) tar-Regolament bażiku, il-Kummissjoni eżaminat jekk l-importazzjonijiet li kienu oġġett ta’ dumping ikkawżawx ħsara jew fihomx theddida ta’ ħsara għall-industrija Komunitarja sa tali punt li tkun tista’ tiġi kklassifikata bħala materjali. Fatturi magħrufa minbarra l-importazzjonijiet oġġett ta’ dumping, li jistgħu fl-istess ħin ikunu qed jagħmlu ħsara jew ikunu kawża ta’ theddida għall-industrija Komunitarja, ġew eżaminati wkoll biex jiġi żgurat li l-ħsara possibbli kkawżata minn dawn l-fatturi l-oħra ma kinitx attribwita lill-importazzjonijiet oġġett ta’ dumping.
2. Effett tal-importazzjonijiet oġġett ta’ dumping
(128)
Bejn l-2005 u l-PI, il-volum tal-importazzjonijiet oġġett ta’ dumping tal-prodott ikkonċernat li joriġinaw mir-RPĊ żdied b’aktar minn 20 darba minn 26 273 tunnellata għal 542 840 tunnellata, u s-sehem tagħhom tas-suq tal-Komunità żdied b’aktar minn 16-il punt perċentwali (minn 1 % sa 17,1 %). Il-prezz medju ta’ dawn l-importazzjonijiet naqas bejn l-2005 u l-PI, u baqa’ iktar baxx b’mod sinifikanti mill-prezz medju tas-sorsi kollha l-oħra ta’ provvista.
(129)
Kif intwera fil-premessa 65 hawn fuq, il-bejgħ bi prezz inqas tal-importazzjonijiet Ċiniżi kien 24 % inġenerali u fuq bażi ta’ medja differenzjata. Ta’ min jinnota wkoll li għall-istess perjodu l-istess importazzjonijiet oġġett ta’ dumping inbiegħu bi prezzijiet iktar baxxi b’mod sinifikanti mill-importazzjonijiet minn kull sors ieħor (ara l-premessa 143 hawn taħt).
(130)
L-importazzjonijiet mir-RPĊ ma kkawżawx ħsara li tista’ titqies materjali matul il-perjodu mill-2005 sal-PI. Iżda, hemm koinċidenza ċara fiż-żmien bejn iż-żieda sostanzjali tal-importazzjonijiet Ċiniżi u d-deterjorament ta’ xi indikaturi ta’ ħsara, bħat-tnaqqis fis-sehem tas-suq tal-industrija tal-Komunità, liema sehem naqas b’ħames punti perċentwali f’kuntest ta’ konsum dejjem jiżdied. Iż-żieda fl-importazzjonijiet Ċiniżi oġġett ta’ dumping kienet għalhekk ir-raġuni għala l-industrija tal-Komunità ma kinitx f’qagħda li tibbenefika bis-sħiħ miż-żieda fit-talba li seħħet fis-suq tal-Komunità. Ta’ min jinnota wkoll f’dan ir-rigward li hemm koinċidenza ċara fiż-żmien bejn iż-żieda rapida fis-sehem tas-suq tal-prodotti Ċiniżi u t-tagħwir sostanzjali korrispondenti tal-ishma tas-suq tal-importazzjonijiet mir-Russja u l-Ukraina, li kienu l-eqreb kompetituri għal dawk li huma prezzijiet.
(131)
Barra minn hekk, fid-dawl tal-bejgħ sostanzjali bi prezz inqas tal-importazzjonijiet mir-RPĊ taħt il-prezzijiet tal-industrija tal-Komunità, jitqies li dawn l-importazzjonijiet oġġett ta’ dumping għamlu pressjoni ġenerali fuq il-prezzijiet fis-suq tal-Komunità, mill-bidu tal-PI, u b’hekk ma ħallewx lill-industrija tal-Komunità żżid il-prezzijiet tagħha ta’ bejgħ sal punt meħtieġ biex jinżamm il-livell miksub ta’ kapaċità ta’ profitt.
(132)
Kif imsemmi fil-premessa 89 hawn fuq, minkejja l-bixra lejn 'l isfel li seħħet fuq ċerti indikaturi ta’ ħsara bl-importazzjonijiet Ċiniżi, ġie konkluż li inġenerali l-ħsara mġarrba mill-industrija tal-Komunità ma kinitx materjali. Iżda, dawn il-konklużjonijiet għandhom jiġu interpretati fid-dawl tal-analiżi prospettiva dwar l-iżvilupp tal-konsum, l-importazzjonijiet u ċerti indikaturi ta’ ħsara magħmula għall-perjodu wara l-PI u rrappurtati fil-premessi 91 sa 113 hawn fuq.
(133)
Kif spjegat fil-premessa 93 hawn fuq, it-tagħrif marbut mal-aktar perjodu reċenti bejn il-PI u Diċembru 2008 juri li l-volum ta’ importazzjonijiet oġġett ta’ dumping ma naqasx matul l-aħħar xahrejn ta’ dik is-sena meta mqabbel mal-2007, u dan minkejja sinjali ċari ta’ konsum tal-Komunità li diġà qed jonqos matul ix-xhur ta’ Novembru u Diċembru 2008. Dan juri li t-tnaqqis tal-bidu fil-konsum ma kellu ebda effett fuq il-volum ta’ importazzjonijiet li minflok żiedu s-sehem tagħhom tas-suq. Ma hemm ebda raġuni biex wieħed jemmen li f’xenarju simili fuq medda qasira ta’ żmien, jew f’wieħed agħar, din il-bixra se titreġġa’ lura.
(134)
Madankollu, ukoll f’każ li l-importazzjonijiet oġġett ta’ dumping jonqsu sa ċertu punt f’termini assoluti, is-sehem tas-suq tagħhom se jibqa’ stabbli jew jiżdied f’suq li huwa mbassar li jiċkien b’mod relattivament rapidu. Fl-aħħar nett, anki fil-każ li l-volumi ta’ importazzjonijiet Ċiniżi jibdew jonqsu b’mod proporzjonali aktar mit-tnaqqis fil-konsum, jitqies li l-preżenza stess ta’ volumi sostanzjali ta’ prodotti Ċiniżi bi prezz baxx f’kuntest ta’ konsum li dejjem jonqos għandha titqies bħala kawża ta’ ħsara, billi tagħmel pressjoni importanti lejn 'l isfel fuq il-livell ġenerali tal-prezzijiet fis-suq. F’qagħda ta’ provvista żejda, u bil-klijenti jippruvaw inaqqsu l-ispejjeż tagħhom ta’ produzzjoni biex iżommu l-kompetittività, il-prezzijiet tal-inputs x’aktarx li jersqu lejn l-iktar livell baxx tagħhom (li huwa l-prezz Ċiniż). Konsiderazzjonijiet ta’ kwalità u sigurtà ta’ provvista li fil-mument setgħu ffavorixxew l-industrija tal-Komunità x’aktarx li jkollhom rwol inqas importanti u l-industrija tal-Komunità se jkollha traħħas il-prezzijiet tagħha minħabba l-pressjoni fuq is-suq magħmula mill-prodotti Ċiniżi ta’ prezz baxx.
(135)
Fl-aħħar nett, meta jitqies li, minkejja li l-industrija tal-Komunità ma ġarrbitx ħsara materjali matul il-perjodu kkunsidrat iżda fi tmiem il-PI kienet fi stat vulnerabbli (ara l-premessa 89), li l-kundizzjonijiet kollha biex tiffaċċja bis-sħiħ il-ħsara wara l-PI huma preżenti (ara l-premessa 113 hawn fuq), u l-kundizzjonijiet kollha ta’ theddida ta’ ħsara huma sodisfatti kif spjegat fil-premessa 127 hawn fuq, il-konklużjoni hija li hemm rabta kawżali bejn it-theddida mminenti tal-importazzjonijiet Ċiniżi oġġett ta’ dumping u l-ħsara li huwa mbassar li se ġġarrab l-industrija tal-Komunità.
3. Effett ta’ fatturi oħra
3.1. Attività ta’ importazzjoni u esportazzjoni tal-industrija tal-Komunità
(136)
Instab li xi membri tal-industrija tal-Komunità impurtaw kwantitajiet limitati tal-prodott ikkonċernat mir-RPĊ u minn pajjiżi oħra. Dawn l-importazzjonijiet (stmati li huma inqas minn 2 % tal-importazzjonijiet totali mir-RPĊ) saru biex jiġu sodisfatti talbiet speċifiċi ta’ klijenti li jew jitolbu għal prodotti b’karatteristiċi li mhumiex immanifatturati minn dawn il-produtturi tal-Komunità, jew jitolbu prodotti bi prezz estremament baxx. Minħabba l-kwantitajiet żgħar ħafna impurtati, mhux meqjus li dawn l-importazzjonijiet jistgħu jitqiesu bħala li jiksru r-rabta kawżali identifikata hawn fuq.
(137)
Barra minn hekk, grupp wieħed ta’ produtturi tal-Komunità huwa relatat ma’ produttur esportatur Ċiniż permezz ta’ sehem ta’ minoranza. Iżda, ġie stabbilit li ma jsir ebda bejgħ ta’ esportazzjoni lill-Komunità minn dan il-produttur esportatur Ċiniż lil kumpaniji marbuta mal-imsemmi produttur tal-Komunità. Għalhekk, ġie konkluż li dan is-sehem ta’ minoranza ma għandu ebda impatt fuq il-qagħda tal-industrija tal-Komunità u li x’aktarx lanqas ikollu impatt fil-ġejjieni.
(138)
Grupp wieħed ta’ produtturi tal-Komunità importa kwantitajiet sostanzjali ta’ pajpijiet u tubi tal-azzar li joriġinaw mill-Arġentina u l-Messiku minn kumpaniji relatati. Dawn il-prodotti kienu l-aktar prodotti ta’ valur għoli bħal pajpijiet tal-linja u OCTG, u rrappreżentaw inqas minn 10 % tal-produzzjoni tal-Komunità ta’ dan il-grupp. Barra minn hekk, minn tqabbil mudell b’mudell deher li dawn l-importazzjonijiet ma mminawx il-prezzijiet ta’ bejgħ tal-industrija tal-Komunità. Għalhekk, il-konklużjoni hija li dawn l-importazzjonijiet ma ġabux jew mhux se jġibu fil-ġejjieni xi ħsara lill-industrija tal-Komunità.
(139)
Kif jista’ jidher mit-tabella hawn taħt, il-volum ta’ bejgħ ta’ esportazzjoni baqa’ stabbli matul il-perjodu kkunsidrat. L-attività ta’ esportazzjoni tal-industrija tal-Komunità ġiet eżaminata wkoll u jista’ jiġi eskluż li din tikkontribwixxi għall-ħsara tal-industrija tal-Komunità. L-ewwel nett, l-effetti possibbli ta’ dawn l-attivitajiet inqatgħu għalihom kif xieraq u ġew eżaminati matul l-investigazzjoni. It-tieni, kif issemma fil-premessa 103 hawn fuq, l-esportazzjonijiet mill-industrija tal-Komunità huma mbassra li jibqgħu stabbli meta mqabbla mal-produzzjoni u l-bejgħ li qed jonqsu fis-suq tal-Komunità, waqt li l-esportazzjonijiet jikkonċentraw fuq oqsma differenti tas-suq, kif spjegat fil-premessa 103 hawn fuq.
Industrija tal-Komunità
2005
2006
2007
PI
Bejgħ ta’ esportazzjoni (tunnellata)
1 651 514
1 825 543
1 711 165
1 646 927
Indiċi (2005 = 100)
100
111
104
100
3.2. Importazzjonijiet minn pajjiżi terzi (Russja + Ukraina)
(140)
L-importazzjonijiet mir-Russja u l-Ukraina t-tnejn naqsu b’mod sinifikanti fil-volumi matul il-perjodu kkunsidrat, kif jidher mit-tabella hawn taħt. Is-sehem tas-suq tagħhom ikkombinat niżel minn 15,4 % fl-2005 għal 4,4 % matul il-PI. Fl-istess waqt il-prezz medju ta’ dan il-bejgħ tela’ bi 33 %. Importanti li jkun innutat li kemm l-importazzjonijiet Russi kif ukoll dawk Ukraini kienu suġġetti għal miżuri ta’ anti-dumping mill-2006 (ara wkoll il-premessa 86 hawn fuq). Għalhekk, il-prezzijiet irrappurtati fit-tabelli hawn taħt mhumiex il-prezzijiet li bihom il-prodotti daħlu fis-suq tal-KE. Jekk id-dazju ta’ anitidumping applikabbli jiżdied ma’ dawn il-prezzijiet, il-prezz medju tal-importazzjonijiet mir-Russja u l-Ukraina jiżdied għal EUR 860/tunnellata matul il-PI.
(141)
Minħabba d-differenza konsistenti fil-prezz bejn il-prezz medju li bih l-importazzjonijiet mir-RPĊ u l-importazzjonijiet mir-Russja u l-Ukraina daħlu fis-suq tal-KE, u l-fatt li l-importazzjonijiet Russi u Ukraini kienu l-kompetituri ovvji tal-importazzjonijiet Ċiniżi fl-eqreb medda ta’ prezz tas-suq, ġie konkluż li t-tnaqqis drammatiku fl-ishma tas-suq ta’ dawn iż-żewġ pajjiżi tal-aħħar ġej mill-fatt li d-dazji imposti ta’ anti-dumping lil dawn l-importazzjonijiet ġabuhom inqas kompetittivi fir-rigward tal-importazzjonijiet Ċiniżi li huma oġġett ta’ dumping, u li bħala konsegwenza għawwru s-sehem tas-suq li qabel kien tal-importazzjonijiet Russi u Ukraini. Ta’ min jinnota wkoll li dan it-tgħawwir kien diġà tant sostanzjali li kull espansjoni oħra tas-sehem tas-suq tal-importazzjonijiet Ċiniżi sseħħ għad-dannu tal-kompetituri l-aktar ovvji tagħhom fl-eqreb medda ta’ prezz tas-suq, u dawn huma l-industrija tal-Komunità.
Russja + Ukraina
2005
2006
2007
PI
Volum ta’ importazzjonijiet (tunnellati)
395 926
255 394
172 155
140 910
Indiċi (2005 = 100)
100
65
43
36
Sehem tas-suq tal-importazzjonijiet
15,4 %
9,4 %
5,5 %
4,4 %
Prezz tal-importazzjonijiet (EUR/tunnellata)
613
672
777
814
Indiċi (2005 = 100)
100
110
127
133
Sors: Eurostat.
3.3. Importazzjonijiet minn pajjiżi terzi oħra
(142)
L-importazzjonijiet minn pajjiżi oħra żdiedu b’mod sinifikanti fil-volumi u l-prezzijiet tas-suq bejn l-2005 u l-PI. Iżda, is-sehem tas-suq tagħhom baqa’ sostanzjalment stabbli matul il-perjodu. Mill-analiżi tal-prezzijiet tas-suq jidher li l-prodotti li joriġinaw f’dawn il-pajjiżi għandhom prezzijiet għolja ħafna meta jitqabblu mal-prodotti mmanifatturati u mibjugħa mill-industrija tal-Komunità u l-importazzjonijiet Ċiniżi oġġett ta’ dumping.
Pajjiżi terzi oħra
2005
2006
2007
PI
Arġentina
Volum ta’ importazzjonijiet (tunnellati)
54 082
53 423
60 556
70 804
Indiċi (2005 = 100)
100
99
112
131
Sehem tas-suq tal-importazzjonijiet
2,1 %
2,0 %
1,9 %
2,2 %
Ġappun
Volum ta’ importazzjonijiet (tunnellati)
40 686
61 807
45 719
41 028
Indiċi (2005 = 100)
100
152
112
101
Sehem tas-suq tal-importazzjonijiet
1,6 %
2,3 %
1,5 %
1,3 %
Stati Uniti tal-Amerika
Volum ta’ importazzjonijiet (tunnellati)
25 866
18 006
26 875
41 226
Indiċi (2005 = 100)
100
70
104
159
Sehem tas-suq tal-importazzjonijiet
1,0 %
0,7 %
0,9 %
1,3 %
Messiku
Volum ta’ importazzjonijiet (tunnellati)
16 211
18 412
30 001
25 771
Indiċi (2005 = 100)
100
114
185
159
Sehem tas-suq tal-importazzjonijiet
0,6 %
0,7 %
1,0 %
0,8 %
L-oħrajn kollha
Volum ta’ importazzjonijiet (tunnellati)
63 107
64 620
77 647
90 788
Indiċi (2005 = 100)
100
102
123
144
Sehem tas-suq tal-importazzjonijiet
2,5 %
2,4 %
2,5 %
2,9 %
Total ta’ pajjiżi terzi oħra
Volum ta’ importazzjonijiet (tunnellati)
199 952
216 268
240 798
269 617
Indiċi (2005 = 100)
100
108
120
135
Sehem tas-suq tal-importazzjonijiet
7,8 %
8,0 %
7,6 %
8,5 %
Prezz tal-importazzjonijiet (EUR/tunnellata)
1 332
1 911
1 875
1 709
Indiċi (2005 = 100)
100
143
141
128
Sors: Eurostat.
(143)
Il-prezzijiet ta’ importazzjoni mill-Arġentina u l-Messiku kienu, bħala medja, sostanzjalment ogħla mill-prezzijiet medji ta’ bejgħ tal-industrija tal-Komunità. Kif spejgat fil-premessa 139 hawn fuq, il-prezzijiet mill-Arġentina u l-Messiku ma mminawx il-prezzijiet tal-industrija tal-Komunità.
(144)
L-importazzjonijiet mill-Ġappun u l-Istati Uniti tal-Amerika kienu, bħala medja, sostanzjalment ogħla mill-prezzijiet medji ta’ bejgħ tal-industrija tal-Komunità. Barra minn hekk, dawn l-importazzjonijiet ma żiedu xejn is-sehem tas-suq tagħhom. Għalhekk, lanqas dawn l-importazzjonijiet ma huma meqjusa bħala sors possibbli ta’ ħsara għall-industrija tal-Komunità.
(145)
L-importazzjonijiet mill-pajjiżi l-oħra kollha jsiru f’volumi li huma tant baxxi li ma jistgħux jitqiesu kawża ta’ ħsara. Għalhekk il-konklużjoni hija li l-importazzjonijiet minn sorsi oħra għajr għaċ-Ċina ma kkawżawx ħsara lill-industrija tal-Komunità u li ma hemm ebda element li jġiegħel li taħseb li jistgħu possibbilment jikkontribwixxu għal ħsara fil-ġejjieni qrib.
3.4. Kompetizzjoni mill-produtturi l-oħra tal-Komunità
(146)
Ma hemm ebda raġuni biex wieħed jaħseb li l-produtturi l-oħra tal-Komunità li mhumiex jagħtu s-sostenn tagħhom b’mod attiv fl-ilment kellhom sitwazzjoni differenti minn dik tal-industrija tal-Komunità matul il-PI jew li se jkollhom quddiemhom xi sitwazzjoni differenti fil-ġejjieni qrib. Ma hemm ebda element li juri li l-aġir ta’ dawn il-produtturi jista’ jkun kawża ta’ ħsara għall-industrija tal-Komunità fil-ġejjieni li jista’ jitbassar.
3.5. Kost ta’ produzzjoni (materja prima)
(147)
Kif issemma fil-premessa 80 hawn fuq, l-industrija tal-Komunità rnexxielha tirrifletti ż-żieda fl-ispejjeż li seħħet matul il-perjodu kkunsidrat b’żieda suffiċjenti fil-prezzijiet ta’ bejgħ. Għaldaqstant, fil-perjodu 2005 - PI jista’ jingħad li l-industrija tal-Komunità wriet il-kapaċità tagħha taħt kundizzjoni normali li taħdem b’mod effiċjenti u twieġeb kif xieraq għat-tibdil fil-prezzijiet tagħha ta’ xiri.
(148)
Kif jidher fil-premessa 107 hawn fuq, l-ispejjeż żdiedu sostanzjalment għall-perjodu wara l-PI u għadhom imbassra li se jiżdiedu għall-perjodu ta’ wara. L-aktar minħabba żieda mbassra, f’termini relattivi, ta’ spejjeż fissi minħabba użu mnaqqas ta’ kapaċità. Ikun xi jkun il-każ irid jitqies li żieda fl-ispejjeż ġenerali medji tal-industrija tal-Komunità tista’ wkoll tkun ġejja mit-tibdil fit-taħlita tal-prodott li l-industrija tal-Komunità jista’ jkollha bil-fors twettaq minħabba l-pressjoni qawwija 'l isfel magħmula minn ċerti tipi ta’ prodotti Ċiniżi oġġett ta’ dumping.
(149)
Kif jidher fil-premessa 105 hawn fuq, minħabba l-bejgħ qawwi bi prezz inqas, is-suq għal ċerti tipi ta’ prodotti jista’ jonqos sostanzjalment jew jingħalaq għal kollox għall-industrija tal-Komunità, u b’hekk iġġiegħlha tibdel il-produzzjoni għal tipi ta’ prodotti li għandhom prezzijiet ta’ bejgħ ogħla iżda spejjeż ta’ produzzjoni proporzjonalment ogħla. Kuntrarjament għal dak li ġara matul il-perjodu ta’ analiżi, iżda, l-industrija tal-Komunità - minħabba l-pressjoni magħmula mill-importazzjonijiet Ċiniżi f’termini ta’ telf ta’ ishma tas-suq u tnaqqis fil-prezz ta’ bejgħ - ma jidhirx li għandha aktar mezzi suffiċjenti biex tirrifletti ż-żieda fl-ispejjeż f’żieda korrispondenti fil-prezzijiet ta’ bejgħ.
3.6. Kriżi fis-suq tal-Komunità ta’ pajpijiet u tubi mingħajr saldatura minħabba l-kriżi ekonomika
(150)
Għal dawk li huma l-effetti probabbli ta’ tnaqqis fil-konsum u t-talba li tiċkien, dan żgur se jkollu effett fuq ir-rendiment ġenerali tal-industrija tal-Komunità. Iżda, dan l-effett probabbli negattiv se jsir xi ftit jew wisq sinifikanti skont l-iżvilupp tas-sehem tas-suq tal-importazzjonijiet Ċiniżi. Ukoll jekk il-kriżi ekonomika tista’ għalhekk titqies bħala kawża possibbli ta’ ħsara għall-perjodu li jibda minn Novembru 2008, dan bl-ebda mod ma jista’ jnaqqas l-effetti dannużi ta’ ħsara li se jiġu kkawżati mill-eżistenza ta’ kwantitajiet sinifikanti ta’ importazzjonijiet Ċiniżi bi prezz baxx ħafna li huma oġġett ta’ dumping fis-suq tal-KE. Pereżempju, ukoll f’qagħda ta’ volumi li jonqsu, l-industrija tal-Komunità taf tkun kapaċi żżomm livell aċċettabbli ta’ prezzijiet u għalhekk tillimita l-effetti negattivi ta’ tnaqqis fil-konsum, f’każ li ma jkunx hemm kompetizzjoni mhux ġusta ta’ prodotti Ċiniżi bi prezz baxx ħafna li huma oġġett ta’ dumping li jnaqqsu l-livell ġenerali tal-prezzijiet fis-suq. Għalhekk, il-kriżi ekonomika ma tistax titqies bħala kawża possibbli li tikser ir-rabta kawżali bejn it-theddida ta’ ħsara u l-importazzjonijiet Ċiniżi oġġett ta’ dumping.
4. Konklużjoni dwar il-kawżalità
(151)
Il-koinċidenza fiż-żmien bejn, min-naħa waħda, iż-żieda fl-importazzjonijiet oġġett ta’ dumping mir-RPĊ, iż-żieda fl-ishma tas-suq u l-bejgħ bi prezz inqas li nstab u, min-naħa l-oħra, l-eżistenza tal-elementi kollha li jippuntaw lejn theddida ċara u imminenti ta’ ħsara li se ġġib deterjorament sinifikanti fil-qagħda ekonomika tal-industrija tal-Komunità, twassal għall-konklużjoni li l-importazzjonijiet oġġett ta’ dumping se jkunu l-kawża tal-ħsara materjali li tiġġarrab mill-industrija tal-Komunità fi ħdan it-tifsira tal-Artikolu 3(6) tar-Regolament bażiku jekk ebda azzjoni ta’ ħarsien ma tittieħed kontra dawn l-importazzjonijiet.
(152)
Fatturi oħra ġew analizzati iżda ma nstabux li huma raġuni determinanti għall-ħsara li x’aktarx tiġġarrab. B’mod partikolari la l-importazzjonijiet minn pajjiżi oħra, la l-ispejjeż, lanqas tnaqqis ġenerali fit-talba għall-prodott ikkonċernat minħabba l-kriżi ekonomika ma jistgħu b’xi mod inaqqsu l-effett potenzjali ta’ tħarbit tat-theddida mwettqa mill-importazzjonijiet Ċiniżi fuq il-qagħda tal-industrija tal-Komunità.
(153)
Abbażi tal-analiżi hawn fuq imsemmija, li għamlet distinzjoni b’mod xieraq u firdet l-effetti tal-fatturi kollha magħrufin li seta’ kellhom jew x’aktarx ikollhom effett fuq il-qagħda tal-industrija tal-Komunità mill-effetti probabbli ta’ ħsara tal-importazzjonijiet li huma oġġett ta’ dumping, il-konklużjoni hija li l-importazzjonijiet mir-RPĊ jikkostitwixxu theddida imminenti għall-industrija tal-Komunità skont it-tifsira tal-Artikolu 3(6) u l-Artikolu 3(9) tar-Regolament bażiku.
G. INTERESS KOMUNITARJU
(154)
Il-Kummissjoni eżaminat jekk, minkejja l-konklużjonijiet dwar id-dumping, il-ħsara, it-theddida ta’ ħsara u l-kawżalità, kienx hemm raġunijiet konvinċenti li jwasslu għall-konklużjoni li ma jkunx fl-interess tal-Komunità li jiġu imposti miżuri f’dan il-każ partikolari. Għal dan il-għan, u skont l-Artikolu 21(1) tar-Regolament bażiku, il-Kummissjoni qieset l-impatt probabbli ta’ miżuri fuq il-partijiet kollha involuti, kif ukoll il-konsegwenzi probabbli jekk ma jittieħdux miżuri.
1. Interess tal-industrija Komunitarja
(155)
Fid-dawl ta’ dak ta’ hawn fuq, ikunu imposti miżuri fuq l-importazzjonijiet mir-RPĊ. Huwa mistenni li l-impożizzjoni ta’ dawn il-miżuri twassal għal żieda fil-prezzijiet minn dak il-pajjiż u tipprovdi lill-industrija tal-Komunità b’opportunità li ttejjeb l-qagħda tagħha permezz taż-żamma ta’ livell biżżejjed ta’ volumi ta’ produzzjoni, bejgħ u għalhekk sehem tas-suq. F’nuqqas ta’ miżuri huwa mistenni li, f’kuntest ta’ tnaqqis ta’ konsum, l-importazzjonijiet mir-RPĊ ikomplu bi prezzijiet baxxi ħafna, b’hekk iżidu s-sehem tas-suq tagħhom u jeżerċitaw effett depressiv fuq il-livell ġenerali tal-prezzijiet fis-suq. F’din il-qagħda, l-industrija tal-Komunità għandha quddiemha theddida imminenti ta’ ħsara minħabba t-telf fil-volum li ġej mill-preżenza tal-importazzjonijiet Ċiniżi u t-tnaqqis possibbli fil-prezz li ġej minn pressjoni 'l isfel fuq il-prezzijiet tas-suq li nħolqot mill-preżenza dejjem tikber tal-importazzjonijiet Ċiniżi fis-suq tal-Komunità.
2. L-interess tal-produtturi Komunitarji l-oħra
(156)
Ma hemm xejn x’juri li l-interessi tal-produtturi l-oħra fil-Komunità li ma tawx sostenn attiv fl-ilment se jkunu differenti minn dawk li ntwerew għall-industrija tal-Komunità. Skont it-tagħrif disponibbli ma hemm ebda raġuni għala l-analiżi mwettqa għall-industrija tal-Komunità ma għandhiex tapplika bl-istess mod għal dawn il-kumpaniji l-oħra.
3. L-interess tal-importaturi mhux relatati fil-Komunità
(157)
Sitt importaturi biss ikkollaboraw f’din l-investigazzjoni. Importatur wieħed biss, li jirrappreżenta madwar 1,5 % tal-importazzjonijiet totali Ċiniżi fil-KE, jixtri esklużivament miċ-Ċina; Dan l-importatur għandu kapaċità ta’ profitt taħt 5 % biss u huwa l-uniku wieħed li wera oppożizzjoni ċara għall-impożizzjoni possibbli ta’ miżuri. Ta’ min iżda jinnota li matul il-PI, il-prodott ikkonċernat irrappreżenta inqas minn 10 % tal-fatturat tal-kumpanija. Barra minn hekk, billi dazji anti-dumping se jkunu imposti fuq il-produtturi kollha Ċiniżi, x’aktrax li dan l-importatur se jkun jista’ jgħaddi ż-żieda fl-ispejjeż lill-klijenti tiegħu, billi l-kompetituri diretti tiegħu huma affettwati bl-istess mod. L-importaturi l-oħra kollha li kkooperaw jixtru wkoll minn sorsi oħra, inkluża l-industrija tal-Komunità (ix-xiri tagħhom mill-industrija tal-Komunità jvarja bejn 25 % u 95 % tal-ħtiġijiet tagħhom) u l-kapaċità ta’ profitt tagħhom hija ħafna ogħla.
4. L-interess tal-utenti
(158)
Wieħed biss minn dawk il-ħamsa biss li kkooperaw fost l-utenti jixtri miċ-Ċina (madwar 20 ta’ xiri f’volum, il-bilanċ jinxtara l-aktar mill-industrija tal-Komunità) u jallega li l-impożizzjoni ta’ miżuri jkollha impatt ewlieni fuq in-negozju tiegħu. Iżda, il-kapaċità ta’ profitt ta’ din il-kumpanija għal prodotti li jinkorporaw il-prodott imsemmi hija għolja ħafna, u hija aktar minn 10 %. Kalkolu wera li, ukoll fl-agħar każ, jiġifieri l-materjal kollu Ċiniż jinxtara bil-prezzijiet tal-industrija tal-Komunità, u xejn miż-żieda fil-prezz ma jista’ jgħaddi għand il-klijenti, l-impatt fuq il-kapaċità ta’ profitt ta’ dan l-utent ikun żgħir ħafna (madwar 1 % tal-fatturat). Għaldaqstant jitqies li l-impożizzjoni possibbli ta’ miżuri bl-ebda mod ma toħloq ħsara serja għall-interessi ta’ dan l-utent.
5. Konklużjoni dwar l-interess tal-Komunità
(159)
Fl-aħħar nett, huwa mistenni li l-impożizzjoni ta’ miżuri fuq l-importazzjonijiet mir-RPĊ f’kuntest ta’ konsum li qed jonqos ma jkollhiex effett f’termini tal-volum offrut fis-suq tal-KE li għalih hemm biżżejjed kapaċità ta’ produzzjoni disponibbli mill-industrija tal-Komunità. Ebda effett negattiv għalhekk ma jista’ jitbassar dwar sikurezza ta’ provvista (ta’ min ifakkar li t-tipi ta’ prodotti importati huma mmanifatturati wkoll mill-industrija tal-Komunità). Mill-analiżi jidher ukoll li ma hemmx interessi ewlenin ta’ importaturi jew utenti li jitqiegħdu f’riskju f’każ jiġu imposti miżuri, u l-kooperazzjoni relattivament baxxa tal-importaturi u l-utenti f’dan il-każ tappoġġja din il-konklużjoni.
H. PROPOSTA GĦALL-MIŻURI PROVVIŻORJI ANTI-DUMPING
(160)
Fid-dawl tal-konklużjonijiet li ntlaћqu dwar id-dumping, il-ћsara, it-theddida ta’ ħsara, il-kawżalità u l-interess tal-Komunità, gћandhom jiġu imposti miżuri provviżorji fuq l-importazzjonijiet tal-prodott ikkonċernat li joriġinaw mir-RPĊ sabiex jiġi evitat li titfaċċa ћsara materjali għall-industrija tal-Komunità mill-importazzjonijiet oġġett ta’ dumping, ħaġa li hija imminenti u li fin-nuqqas ta’ dan isseħħ.
1. Livell ta’ eliminazzjoni ta’ ħsara
(161)
Il-miżuri provviżorji fuq l-importazzjonijiet li joriġinaw mir-RPĊ għandhom jiġu imposti f’livell suffiċjenti biex tiġi eliminata t-theddida ta’ ħsara kkawżata lill-industrija Komunitarja minn dawn l-importazzjonijiet oġġett ta’ dumping, mingħajr ma jinqabeż il-marġni tad-dumping misjub. Meta jiġi kkalkulat l-ammont ta’ dazju meħtieġ biex jitneħħew l-effetti tad-dumping ta’ ħsara, normalment jitqies li kwalunkwe miżura għandha tippermetti lill-industrija tal-Komunità tkopri l-ispejjeż u tikseb inġenerali profitt qabel it-taxxa li jista’ jinkiseb b’mod raġonevoli taħt kundizzjonijiet normali ta’ kompetizzjoni, jiġifieri fl-assenza ta’ importazzjonijiet oġġett ta’ dumping.
(162)
L-industrija tal-Komunità stqarret li marġini ta’ profitt ta’ 12 % jkun meħtieġ biex tiġi żgurata l-qagħda normali ta’ kompetizzjoni fis-suq tal-Komunità, fl-assenza ta’ dumping ta’ ħsara. L-għaqda tal-esportaturi Ċiniżi ammettiet li profitt ta’ 8 % jista’ f’ċerti ċirkustanzi jitqies bħala marġni ta’ profitt xieraq.
(163)
Iżda, investigazzjoni bbażata fuq theddida ta’ ħsara bilfors tinvolvi għadd aktar sostanzjali ta’ evalwazzjonijiet u suppożizzjonijiet minn investigazzjoni bbażata fuq ħsara materjali fil-PI. Dan huwa minħabba li l-kunċett ta’ theddida ta’ ħsara bilfors jimplika li jsir tbassir dwar il-materjalizzazzjoni fil-ġejjieni ta’ ħsara li ma kinitx preżenti matul il-perjodu ta’ investigazzjoni. F’dan ix-xenarju ta’ inċertezza, jitqies bħala approċċ prudenti li jintuża b’mod provviżorju l-marġini ta’ profitt li kien stabbilit matul l-aħħar proċediment dwar l-istess prodott (6), jiġifieri 3 %. Huwa iżda magħruf li din il-kwistjoni se jeħtieġ li tiġi eżaminata aktar fl-istadju definittiv, fejn se jkun possibbli li tinġabar aktar xhieda fir-rigward tal-ħsara mbassra.
(164)
Fid-dawl ta’ dan, iż-żieda meħtieġa fil-prezz ġiet iddeterminata abbażi ta’ tqabbil, fl-istess livell ta’ kummerċ, tal-medja ddifferenzjata tal-prezz ta’ importazzjoni, kif stabbilit għall-kalkoli tal-bejgħ bi prezz inqas, mal-prezz mingħajr ħsara ta’ prodotti mibjugħa mill-industrija tal-Komunità fis-suq tal-Komunità, iddeterminat kif jidher fil-premessa (163) hawn fuq.
(165)
Kull differenza li toħroġ mit-tqabbil imsemmi fil-premessa 163 hawn fuq ġiet imbagħad espressa bħala perċentwali tal-valur ta’ importazzjoni totali CIF stabbilit għall-PI. Billi tnejn mill-produtturi Ċiniżi li kkooperaw ingħataw TI, u minħabba l-livell baxx ta’ kooperazzjoni, ġie kkalkulat il-livell uniku provviżorju ta’ tneħħija ta’ ħsara għall-pajjiż kollu bħala l-ogħla marġini ta’ ħsara li nstabu għat-tipi rappreżentattivi ta’ prodott mibjugħa minn produttur esportatur ta’ ekonomija mhux tas-suq.
(166)
Il-marġini ta’ ħsara hekk stabbilit għar-RPĊ kien iktar baxx b’mod sinifikanti mill-marġini ta’ dumping li nstab.
Isem il-kumpanija
Marġni ta’ ħsara
Hubei Xinyegang Steel Co., Ltd
15,6 %
Shandong Luxing Steel Pipe Co., Ltd
15,1 %
Kumpaniji oħra li kkooperaw
22,3 %
Il-kumpaniji l-oħra kollha
24,2 %
2. Miżuri provviżorji
(167)
Fid-dawl ta’ dan ta’ hawn fuq u skont l-Artikolu 7(2) tar-Regolament bażiku, huwa kkunsidrat li dazju provviżorju anti-dumping għandu jiġi impost fuq importazzjonijiet tal-prodott ikkonċernat li joriġinaw mir-RPĊ fuq il-livell tal-iktar marġni baxx ta’ dumping u ħsara li jinstab, skont ir-regola tal-inqas dazju, li fil-każijiet kollha huwa l-marġini ta’ ħsara.
(168)
Abbażi ta’ dan ta’ hawn fuq, ir-rati ta’ dazju proposti huma:
Kumpanija
Dazju anti-dumping (%)
Hubei Xinyegang Steel Co., Ltd
15,6 %
Shandong Luxing Steel Pipe Co., Ltd
15,1 %
Kumpaniji oħra li kkooperaw
22,3 %
Il-kumpaniji l-oħra kollha
24,2 %
(169)
Ir-rati ta’ dazju ta’ anti-dumping tal-kumpaniji individwali speċifikati f’dan ir-Regolament ġew stabbiliti fuq il-bażi tal-konklużjonijiet tal-investigazzjoni preżenti. Għalhekk, jirriflettu l-qagħda li nstabet matul din l-investigazzjoni fir-rigward ta’ dawn il-kumpaniji. Dawn ir-rati ta’ dazju (bil-maqlub tad-dazju għall-pajjiż kollu applikabbli lill-“kumpaniji l-oħra kollha”) huma għalhekk esklużivament applikabbli għall-importazzjonijiet ta’ prodotti li joriġinaw fil-pajjiż ikkonċernat u mmanifatturati mill-kumpaniji u għalhekk mill-entitajiet legali speċifiċi li ssemmew. Prodotti impurtati mmanifatturati minn xi kumpanija oħra mhux imsemmija speċifikament fil-parti operattiva ta’ dan ir-Regolament bl-isem u l-indirizz tagħha, inklużi entitajiet marbuta ma’ dawk speċifikament imsemmija, ma jistgħux jibbenefikaw minn dawn ir-rati u għandhom ikunu soġġetti għar-rata ta’ dazju applikabbli għall-“kumpaniji l-oħra kollha”.
(170)
Kull talba għall-applikazzjoni ta’ dawn ir-rati ta’ dazju anti-dumping għall-kumpaniji individwali (pereżempju wara bidla fl-isem tal-entità jew wara t-twaqqif ta’ entitajiet ġodda ta’ produzzjoni jew bejgħ) għandha tintbagħat lill-Kummissjoni (7) minnufih bit-tagħrif kollu rilevanti, b’mod partikolari kull modifika fl-attivitajiet tal-kumpanija marbuta mal-produzzjoni, bejgħ domestiku u għall-esportazzjoni marbut ma’, pereżempju, dan it-tibdil tal-isem jew dan it-tibdil fl-entitajiet ta’ produzzjoni u bejgħ. Jekk ikun xieraq, ir-Regolament jiġi emendat skont dan billi tiġi aġġornata l-lista ta’ kumpaniji li jibbenefikaw minn rati ta’ dazju individwali.
(171)
Sabiex jiġi żgurat infurzar xieraq tad-dazju ta’ anti-dumping, il-livell ta’ dazju li jibqa’ ma għandux japplika biss għall-produtturi esportaturi li ma kkooperawx, iżda wkoll għal dawk il-produtturi li ma kellhomx esportazzjonijiet lejn il-Komunità matul il-PI.
I. DISPOŻIZZJONI FINALI
(172)
Fl-interess ta’ amministrazzjoni tajba, għandu jiġi ffissat perjodu li fi ħdanu l-partijiet interessati li ppreżentaw lilhom infushom fil-limitu ta’ żmien speċifikat fl-avviż ta’ bidu jistgħu jwasslu l-fehmiet tagħhom bil-miktub u jitolbu seduta. Barra minn hekk, ta’ min jgħid li l-konklużjonijiet dwar l-impożizzjoni ta’ dazji magħmula għall-finijiet ta’ dan id-Dokument huma provviżorji u jistgħu jerġu jitqiesu għall-fini ta’ xi miżuri definittivi,
ADOTTAT DAN IR-REGOLAMENT:
Artikolu 1
1. Dazju provviżorju ta’ anti-dumping huwa b’dan impost fuq importazzjonijiet ta’ pajpijiet u tubi mingħajr saldatura, tal-ħadid jew tal-azzar, ta’ profil ċirkolari, ta’ dijametru estern li ma jaqbiżx 406,4 mm b’Valur Ekwivalenti ta’ Karbonju (CEV) li ma jaqbiżx 0,86 skont il-formula u l-analiżi kimika tal-Istitut Internazzjonali tal-Welding (IIW) (8), li jaqgħu taħt il-kodiċijiet NM ex 7304 19 10, ex 7304 19 30, ex 7304 23 00, ex 7304 29 10, ex 7304 29 30, ex 7304 31 20, ex 7304 31 80, ex 7304 39 10, ex 7304 39 52, ex 7304 39 58, ex 7304 39 92, ex 7304 39 93, ex 7304 51 81, ex 7304 51 89, ex 7304 59 10, ex 7304 59 92 u ex 7304 59 93 (9) (Kodiċijiet TARIC 7304191020, 7304193020, 7304230020, 7304291020, 7304293020, 7304312020, 7304318030, 7304391010, 7304395220, 7304395830, 7304399230, 7304399320, 7304518120, 7304518930, 7304591010, 7304599230 u 7304599320) u li joriġinaw fir-Repubblika tal-Poplu taċ-Ċina.
2. Ir-rata tad-dazju provviżorju ta’ anti-dumping applikabbli għall-prezz nett mingħajr ħlas fuq il-fruntiera tal-Komunità, qabel id-dazju, tal-prodotti deskritti fil-paragrafu 1 u mmanifatturati mill-kumpaniji elenkati hawn taħt, għandha tkun kif ġej:
Kumpanija
Dazju anti-dumping (%)
Kodiċi addizjonali TARIC
Hubei Xinyegang Steel Co., Ltd., Huangshi City
15,6
A948
Shandong Luxing Steel Pipe Co., Ltd, Qingzhou City
15,1
A949
Kumpaniji elenkati fl-Anness
22,3
A950
Il-kumpaniji l-oħra kollha
24,2
A999
3. Ir-rilaxx għaċ-ċirkolazzjoni ħielsa fil-Komunità tal-prodott imsemmi fil-paragrafu 1 għandu jkun soġġett għal depożitu ta’ garanzija, ekwivalenti għall-ammont tad-dazju provviżorju.
4. Sakemm ma jkunx speċifikat mod ieħor, għandhom japplikaw id-dispożizzjonijiet dwar id-dazji doganali fis-seħħ.
Artikolu 2
Mingħajr ħsara għall-Artikolu 20 tar-Regolament tal-Kunsill (KE) Nru 384/96, il-partijiet interessati jistgħu jitolbu li jkollhom tagħrif dwar id-dettalji wara l-fatti u l-kunsiderazzjonijiet essenzjali li fuq il-bażi tagħhom ġie adottat dan ir-Regolament, jwasslu l-fehmiet tagħhom bil-miktub u japplikaw biex jinstemgħu oralment mill-Kummissjoni fi żmien xahar mid-data ta’ dħul fis-seħħ ta’ dan ir-Regolament.
Skont l-Artikolu 21(4) tar-Regolament (KE) Nru 384/96, il-partijiet ikkonċernati jistgħu jikkummentaw dwar l-applikazzjoni ta’ dan ir-Regolament fi żmien xahar mid-data tad-dħul tiegħu fis-seħħ.
Artikolu 3
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
L-Artikolu 1 ta’ dan ir-Regolament għandu japplika għal perjodu ta’ sitt xhur.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 7 ta’ April 2009.

Labels: 4
1
7
3
18